PM berteka-teki siapa Timbalan Perdana Menteri
Oleh ABDUL RASHID ABDUL RAHMAN

28 Ogos 2021, 6:03 pm
BERA – Siapa yang bakal menjadi Timbalan Perdana Menteri terus menjadi persoalan apabila Perdana Menteri, Datuk Seri Ismail Sabri Yaakob masih berteka-teki dengan pengisian jawatan itu.
Ismail Sabri ketika ditemui sempena lawatan ke Eksesais Para Predator Siri 1/2021 di sini tidak menolak kemungkinan jawatan nombor dua itu akan diisi kelak.
Bagaimanapun beliau tidak menyatakan bila dan siapa antara yang akan dilantik mengisi jawatan berkenaan.
“Pada mula-mula Tan Sri Muhyiddin Yassin (bekas Perdana Menteri) umum juga tiada (Timbalan Perdana Menteri), sama sahaja.
“Insya Allah kalau macam dulu, mula-mula tiada tetapi (selepas itu) ada. Kamu hendak siapa?,” ujarnya ketika sidang akhbar hari ini.
Terdahulu, beliau yang juga Ahli Parlimen Bera membuat lawatan ke Eksesais Para Predator Siri 1/2021 di pesisir Sungai Pahang berhampiran Kampung Batu Bor, di sini hari ini.

Yang hadir sama Panglima Angkatan Tentera, Tan Sri Affendi Buang dan Panglima Tentera Darat, Jeneral Tan Sri Zamrose Mohd. Zain.
Semalam, Perdana Menteri mengumumkan barisan Kabinet baharunya yang merangkumi 31 menteri dan 38 timbalan menteri dengan sebahagiannya hanya bertukar portfolio yang disandang mereka sebelum ini.
Bagaimanapun jawatan Timbalan Perdana Menteri tidak diumumkan yang mecetus teka-teki dan persoalan sehingga kini. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Sindiket tipu tawaran kerja tumpas
28 Ogos 2021, 4:23 pm
PETALING JAYA – Polis menahan tiga lelaki tempatan disyaki terlibat dalam aktiviti sindiket penipuan tawaran kerja dalam talian dalam serbuan di Taman Desa Skudai, Johor Bahru pada Khamis lalu.
Pengarah Jabatan Siasatan Jenayah Komersial (JSJK) Bukit Aman, Datuk Mohd. Kamarudin Md. Din berkata, sejak Januari hingga 12 Julai lalu, pihaknya menerima 164 laporan penipuan tawaran kerja sebagai ejen jualan platform e-dagang membabitkan kerugian RM2.3 juta.
Katanya, suspek menjalin kerjasama dengan sindiket antarabangsa apabila dikesan menipu mangsa dari Singapura.
“Susulan itu, JSJK serta pihak berkuasa Singapura menyerbu sebuah kondominium mewah di Johor Bahru dipercayai dijadikan pusat operasi.
“Tiga individu berusia 21 hingga 27 tahun ditahan. Polis merampas komputer riba, telefon bimbit, komputer tablet, kad bank dan beberapa dokumen berkaitan,” katanya dalam kenyatan di sini hari ini.
Sindiket yang beroperasi sejak Jun lepas itu menggunakan kemudahan media sosial seperti Instagram dan Facebook untuk menawarkan peluang pekerjaan sebagai ejen syarikat dengan membeli barangan yang diiklankan melalui platform e-dagang.

Pembelian itu didakwa untuk menaikkan rating dan nilai jualan syarikat. Mangsa dijanjikan pendapatan harian RM200 hingga RM300.
Mangsa yang berminat akan menerima mesej melalui aplikasi WhatsApp mengandungi pautan untuk barangan yang perlu dibeli.
“Bagi setiap barangan yang dibeli mangsa akan dibayar semula nilai barangan tersebut berserta komisyen lima hingga lapan peratus,” jelasnya.
Sindiket itu dipercayai mempunyai kaitan dengan 95 laporan polis melibatkan mangsa di Singapura dengan nilai kerugian RM2.15 juta dan satu laporan polis di Malaysia melibatkan kerugian RM21,700.
“Suspek berperanan memindahkan wang hasil penipuan daripada akaun keldai ke dalam akaun e-wallet yang diberikan oleh pihak atasan.
“Mereka ditugaskan untuk membuat pembelian wang kripto dan menerima komisen RM1,870 setiap hari,” katanya.
Tegas beliau, usaha mengesan saki baki sindiket yang masih bebas sedang giat dijalankan oleh pihak polis negara dan polis Singapura.- K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lelaki terima 5 dos 3 jenis vaksin berbeza
Oleh KOSMO!

28 Ogos 2021, 6:00 pm
RIO DE JANEIRO – Pihak berkuasa Brazil sedang menyiasat insiden seorang warga tempatan yang mendapatkan sekurang-kurangnya lima dos suntikan vaksinasi daripada tiga jenis vaksin Covid-19 yang berbeza dalam tempoh 10 minggu, lapor laman berita Oddity Central semalam.
Menurut rekod rasmi, lelaki yang tidak dinamakan itu mula mendapatkan suntikan vaksin pada Mei lalu dan terus mendapatkan suntikan baharu pada bulan Jun.
‘Maraton’ vaksinnya bagaimanapun dibongkar seorang petugas di sebuah pusat vaksinasi ketika lelaki itu cuba mendapatkan suntikan vaksin yang seterusnya.
Rekod yang diperoleh media Brazil mendapati, lelaki itu mendapat suntikan vaksin Pfizer pertamanya pada 12 Mei lalu, diikuti dos kedua AstraZeneca pada 5 Jun.
Dia seterusnya mendapatkan dos kedua Sinovac pada 17 Jun, satu lagi dos vaksin Pfizer pada 9 Julai dan satu lagi vaksin Sinovac pada 21 Julai lalu.
Pihak berkuasa pada awalnya percaya rekod vaksin lelaki itu yang dipaparkan di platform online merupakan kesilapan teknikal, namun siasatan awal Jabatan Kesihatan Perbandaran Rio menunjukkan bahawa perkara itu bukan berpunca daripada kesilapan pendaftaran.

“Kes tersebut sedang disiasat bagi mengenalpasti sama ada perkara itu merupakan kegagalan dalam mendaftarkan dos-dos vaksin yang sudah diterima ke dalam sistem atau kesilapan lain,” kata Jabatan Kesihatan Perbandaran Rio dalam satu kenyataan.
Brazil ketika ini berdepan kekurangan bekalan vaksin yang kritikal dengan jutaan penduduknya masih menunggu suntikan dos pertama. – Agensi


Krisis air Terengganu: Perdana Menteri sumbang air minuman
Oleh TENGKU DANISH BAHRI TENGKU YUSOFF

28 Ogos 2021, 5:45 pm
KUALA NERUS – Krisis air yang menjejaskan 150,000 penduduk di daerah ini dan Kuala Terengganu sejak Isnin lalu mendapat perhatian Perdana Menteri, Datuk Seri Ismail Sabri Yaakob.
Kira-kira 1.18 juta liter air minuman sumbangan Ismail Sabri telah disampaikan oleh Setiausaha Politiknya, Datuk Mohd. Anuar Yunus dan ia mula diagihkan kepada 30,000 rumah keluarga terlibat.
Pengerusi Badan Perhubungan UMNO Terengganu, Datuk Seri Ahmad Said berkata, Ismail Sabri amat prihatin dengan kesukaran yang dihadapi penduduk yang terjejas.
“Kepayahan penduduk terlibat yang menghadapi masalah gangguan bekalan air buat kali kedua dalam tempoh sebulan telah menimbulkan simpati buat beliau (Ismail Sabri).
“Beliau melahirkan hasrat untuk turun padang bagi meninjau sendiri krisis air dalam masa terdekat,” katanya ketika membantu mengagihkan bantuan air minuman tersebut di sini hari ini.
Kosmo! 24 Ogos lalu melaporkan krisis air melanda daerah ini dan Kuala Terengganu yang pulih pada 13 Ogos lalu melanda semula buat kali kedua selepas dua paip yang terdapat di dasar Sungai Terengganu dikesan telah pecah pada Isnin lalu.

Kerosakan paip tersebut dijangka mengambil masa 20 hari untuk dipulihkan sekali gus masalah gangguan air di kawasan terlibat bakal berlarutan sehingga 12 September depan. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


3 cawan kopi sehari kurangkan risiko serangan jantung, strok
Oleh KOSMO!

28 Ogos 2021, 5:30 pm
BUDAPEST, HUNGARY – Satu kajian baharu menunjukkan risiko kematian akibat penyakit jantung boleh dikurangkan sehingga 17 peratus sekiranya individu meminum kopi sehingga tiga cawan sehari, lapor portal berita MailOnline, semalam.
Kumpulan penyelidik dari Universiti Semmelweis, Budapest mendapat kesimpulan itu hasil daripada kajian mengenai hubung kait antara tabiat meminum kopi dengan serangan jantung dan angin ahmar.
Mereka mendapati bahawa pengambilan kopi yang sederhana juga dapat mengurangkan risiko terkena strok hingga 21 peratus berbanding mereka yang langsung tidak meminumnya.
“Ini adalah kajian terbesar untuk menilai secara sistematik kesan kardiovaskular daripada pengambilan kopi biasa dalam populasi yang tidak mempunyai sejarah sakit jantung.
‘Pengambilan setengah hingga tiga cawan kopi setiap hari turut dikaitkan dengan pengurangan risiko strok, kematian akibat penyakit kardiovaskular dan kematian daripada penyakit lain,” kata penulis kajian tersebut dan ahli kardiologi, Dr. Judit Simon.
Dalam kajian itu, Simon dan pasukannya membandingkan tabiat pengambilan kopi dan kesihatan terhadap 468,629 orang dewasa dalam jangka masa purata 11 tahun.

Data untuk kajian dikumpulkan dari UK Biobank iaitu sebuah pangkalan data berskala besar yang mengandungi maklumat genetik dan kesihatan terperinci mengenai setengah juta peserta.
Pasukan ini membahagikan subjek kepada tiga kumpulan berdasarkan pengambilan kopi harian mereka dengan 22 peratus melaporkan bahawa mereka tidak minum kopi secara berkala, 58.4 peratus minum setengah hingga tiga cawan sehari dan 19.5 peratus mengambil lebih daripada tiga cawan.
Pada awal kajian, tidak ada peserta yang mempunyai tanda-tanda penyakit jantung selain kohort peserta berusia sekitar 56 tahun.
Penyelidik mendapati bahawa pengambilan kopi secara sederhana iaitu hingga tiga cawan setiap hari dikaitkan dengan pengurangan risiko kematian sebanyak 12 peratus yang berpunca daripada penyakit lain serta 17 peratus akibat penyakit kardiovaskular secara khususnya.

Pasukan itu juga mendapati bahawa peminum kopi sederhana adalah 21 peratus kurang berisiko untuk mengalami strok berbanding mereka yang langsung tidak meminum kopi. – Agensi


PM pertimbang pencen kepada semua bekas tentera
Oleh ABDUL RASHID ABDUL RAHMAN

28 Ogos 2021, 5:36 pm
BERA – Kerajaan bercadang untuk memberikan pencen kepada semua bekas anggota tentera termasuklah yang tidak cukup tempoh pencen bagi menjaga kebajikan veteran tentera di negara ini.
Perdana Menteri, Datuk Seri Ismail Sabri Yaakob berkata, pada masa ini kajian terperinci sedang dilakukan dalam pelbagai aspek termasuklah mendapatkan maklumat bekas-bekas tentera yang telah menamatkan perkhidmatan awal.
“Sekarang sesiapa pencen awal sebelum 21 tahun mereka tidak ada pencen, ini menyebabkan mereka menjadi veteran dan tidak ada pendapatan.
“Walaupun ada Perbadanan Hal Ehwal Bekas Angkatan Tentera (Perhebat) yang melatih tentera sebelum bersara tetapi tidak semuanya berjaya dalam perniagaan,” katanya dalam sidang akhbar selepas melakukan lawatan ke Eksesais Para Predator Siri 1/2021 di Pesisir Sungai Pahang berhampiran Kampung Batu Bor, di sini hari ini.
Yang hadir sama, Panglima Angkatan Tentera, Tan Sri Affendi Buang dan Panglima Tentera Darat, Jeneral Tan Sri Zamrose Mohd. Zain.
Menurut beliau, kajian sedang dilakukan oleh Ketua Setiausaha Kementerian Pertahanan bagi merealisasikan pemberian pencen kepada semua bekas anggota tentera.

Dalam pada itu, jelasnya, meskipun aset pertahanan negara mencukupi, kerajaan akan terus menambah baik aset pertahanan negara termasuk aspek persenjataan berdasarkan kepada teknologi terkini.
“Jadi apa yang dilihat hari ini (Eksesais Para Predator) jelas menunjukkan bahawa walau dalam keadaan aman sekali pun kita tida boleh leka sebab itulah eksesais yang besar seperti ini boleh dilakukan dari semasa ke semasa,” ujarnya. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Modul kurikulum latih guru bimbing mualaf bakal dibangunkan
Oleh AMREE AHMAD

28 Ogos 2021, 4:12 pm
PUTRAJAYA – Jabatan Kemajuan Islam Malaysia (Jakim) menyarankan pembangunan suatu modul kurikulum khas bagi melatih guru yang terlibat dalam membimbing mualaf di negara ini.
Timbalan Ketua Pengarah (Operasi) Jakim, Datuk Dr. Sirajuddin Suhaimee berkata, Institut Pengajian Islam dan Dakwah Sabah (Ipdas) boleh memainkan peranan menjayakan misi itu.
“Saya percaya program pendidikan guru mualaf dapat melahirkan tenaga kerja mahir sama ada peringkat sijil atau diploma untuk mengangkat imej martabat usaha dakwah ini,” katanya ketika berucap merasmikan majlis penutup Konvensyen Pendidikan Tinggi Islam Mualaf di Malaysia 2021 anjuran Ipdas, agensi di bawah Jakim itu secara maya hari ini.
Mengulas lanjut, Sirajuddin berkata, usaha berterusan pendakwah itu penting kerana setiap tahun dianggarkan lebih 10,000 orang memeluk Islam di negara ini yang perlu bimbingan, justeru, ia menjadi tanggungjawab pelbagai pihak termasuk pertubuhan bukan kerajaan untuk bergabung dalam pendidikan mualaf.
Ini juga katanya, demi memastikan aspek pengurusan dan bimbingan dilaksanakan secara berstruktur dengan melahirkan seramai mungkin asatizah dalam kalangan Cina, Iban, Dusun dan lain-lain. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


JDT derma duit kejuaraan buat keluarga frontliner
Oleh MOHAMAD FAIZAL HASHIM

28 Ogos 2021, 3:29 pm
JOHOR BAHRU – Kelab bola sepak Johor Darul Takzim (JDT) akan mendermakan duit kejuaraan Liga Super musim ini kepada tabung untuk keluarga petugas barisan hadapan.
Dedikasi itu dizahirkan pemilik JDT, Tunku Mahkota Johor, Tunku Ismail Sultan Ibrahim menerusi entri di laman Facebook milik Johor Southern Tiger hari ini.
Usaha yang dilakukan Tunku Ismail itu dilihat sebagai suntikan semangat buat semua petugas barisan hadapan yang bertarung nyawa melawan pandemik Covid-19.
“Kelab Bola Sepak Johor Darul Ta’zim (JDT) mendedikasikan kejuaraan Liga Super Malaysia Kelapan ini kepada semua petugas barisan hadapan yang telah bekerja sepenuh hati ketika pandemik Covid-19.
“JDT juga akan mendermakan duit kejuaraan liga kepada tabung untuk keluarga-keluarga petugas barisan hadapan,”titah baginda.
Terdahulu, JDT muncul juara Liga Super musim ini selepas menjinakkan skuad Tok Gajah 3-0 di Stadium Sultan Ibrahim, di sini malam tadi. Gol kemenangan dihadiahkan menerusi hatrik pemain sensasi kelahiran Brazil, Bergson Da Silva. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Hanya KKM kendalikan pemberian vaksin Covid-19
Oleh ABDUL RASHID ABDUL RAHMAN

28 Ogos 2021, 3:57 pm
BERA – Hanya Kementerian Kesihatan (KKM) akan mengendalikan pemberian vaksin dalam Program Imunisasi Covid-19 Kebangsaan (PICK) yang sebelum ini dikendalikan bersama oleh kementerian itu dengan Kementerian Sains, Teknologi dan Inovasi (MOSTI).
Perdana Menteri, Datuk Seri Ismail Sabri Yaakob berkata, sehubungan itu MOSTI akan memberi fokus kepada kajian dan penyelidikan khususnya berkaitan penghasilan vaksin pertama negara.
“Kalau dahulu dua kementerian iaitu Kementerian Kesihatan dan MOSTI dengan jawatankuasa dipengerusi dua menteri melibatkan dua Ketua Setiausaha terlibat menyebabkan agak sukar kerana kadang-kadang berbeza pandangan dan sebagainya.
“Jadi saya menetapkan untuk vaksin dan strategi kesihatan ini semuanya di bawah Kementerian Kesihatan yang mana Yang Berhormat Khairy Jamaluddin akan ketuai semua yang berkaitan vaksin,” katanya selepas melakukan lawatan ke Eksesais Para Predator Siri 1/2021 di Pesisir Sungai Pahang berhampiran Kampung Batu Bor di sini hari ini.
Hadir sama Panglima Angkatan Tentera, Tan Sri Affendi Buang dan Panglima Tentera Darat, Jeneral Tan Sri Zamrose Mohd. Zain.
Menurut Ismail Sabri, negara perlu menghasilkan sendiri vaksin seperti negara lain dalam berhadapan dengan Covid-19 yang sudah menjadi satu endemik.

Justeru katanya, MOSTI perlu segera memberi fokus kepada usaha menghasilkan vaksin sendiri tanpa bergantung kepada negara luar.
“MOSTI fokus penyelidikan dan pembangunan bagi mengeluarkan vaksin sendiri, kalau Thailand boleh membuat pengumuman mengeluarkan vaksin dan seperti yang kita bincang di kabinet dahulu Malaysia juga sepatutnya mengeluarkan vaksin,”ujarnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Rider p-hailing kerap langgar lampu isyarat
Oleh ASLIZA MUSA

28 Ogos 2021, 3:36 pm
IPOH – Penunggang perkhidmatan penghantaran makanan (p-hailing) dikesan kerap melanggar lampu isyarat berikutan kesalahan itu paling banyak direkodkan Jabatan Pengangkutan Jalan (JPJ).
Kesalahan tersebut boleh menyebabkan penunggang p-haiiling ini dikenakan hukuman saman sehingga RM300.
Timbalan Ketua Pengarah (Perancangan dan Operasi) JPJ, Aedy Fadly Ramli berkata, perbuatan itu dilakukan kerana penunggang p-hailing mengejar masa untuk tiba ke lokasi pelanggan sebelum mengambil pesanan seterusnya.
“Kita mendapat aduan kebanyakannya membabitkan langgar lampu isyarat. Mereka ini mengejar ‘trip’ semasa hantar makanan, jadi langgar lampu merah untuk cepat sampai.
“Aduan lain seperti kesalahan menunggang melawan arus dan aksesori motosikal tidak lengkap misalnya tiada dua cermin sisi motosikal,” katanya.
Beliau berkata demikian pada sidang akhbar selepas meninjau Operasi Khas Op Patuh Covid-19 di Jalan Sultan Azlan Shah Utara di sini hari ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kes salah guna dadah meningkat musim pandemik
Oleh SITI AMINAH MOHD YUSOF

28 Ogos 2021, 3:50 pm
PETALING JAYA – Tempoh panjang penularan Covid-19 memperlihatkan peningkatan isu sosial seperti masalah kemurungan, bunuh diri termasuk kes penyalahgunaan dadah dalam kalangan masyarakat.
Naib Canselor Universiti Malaya (UM), Prof. Datuk Dr. Mohd Hamdi Ab. Shukor berkata, kehilangan pekerjaan, masalah keluarga dan ketidakupayaan menyesuaikan diri dengan norma baharu terutamanya ketika pelaksanaan Perintah Kawalan Pergerakan (PKP) antara faktor menyumbang kepada isu tersebut.
“Kesulitan ketara dapat dilihat dalam kalangan individu yang mempunyai diagnosis ganda iaitu melibatkan pesakit mental yang mempunyai yang mempunyai komorbiditi penggunaan dadah.
“Mereka menghadapi kesukaran mendapatkan pekerjaan selain dilabel sebagai bekas banduan,” katanya ketika berucap pada Persidangan Kesihatan Mental dan Ketagihan 2021 anjuran Pusat yang diadakan secara maya hari ini.
Persidangan bertemakan Pemerkasaan B40 Terpinggir Melalui Rawatan dan Sokongan itu membincangkan mengenai penekanan rawatan perubatan sebagai kaedah pemulihan dengan dianggarkan 60 peratus daripada penagih dadah terdiri daripada kelompok B40.
Mohd. Hamdi berkata, UM dikelilingi kawasan panas pengguna dadah dengan kebanyakan pesakit yang mendapat rawatan Terapi Gantian Metadon (MMT) berasal dari kawasan panas seperti Kampung Kerinchi, Kampung Dato’ Haron, Taman Medan dan Kampung Pasir, Kuala Lumpur.

“UM menubuhkan klinik metadon pertama di dunia di masjid iaitu Masjid Ar-Rahman bersepadu dengan program intervensi psiko spiritual.
“Ia membuktikan program MMT dapat dilaksanakan di persekitaran masjid dan boleh diperluas sebagai platform pengembangan baharu di negara ini,” katanya.
Dalam pada itu, Pengarah Pusat Kajian Sains Penagihan Universiti Malaya (UMCAS) Prof. Madya Dr. Rusdi Abd Rashid berkata, persidangan itu turut membincangkan penyelesaian bagi membantu meningkatkan kualiti kehidupan golongan penagih pada era pandemik.
Beliau berkata, kos untuk merawat penagih di pusat serenti dan penjara amat mahal dengan kerajaan membelanjakan RM500 juta ringgit setahun namun 90 peratus daripada mereka kembali mengambil dadah dalam tempoh tidak sampai sebulan selepas dibebaskan.
“Rawatan berkonsepkan pengurangan kemudaratan melalui program rawatan ubat Metadon dan Buprenorphine-Naloxone melalui fasiliti kerajaan dan swasta telah menunjukkan hasil menakjubkan dengan ramai penagih berhenti mengambil dadah di jalanan.
“Mereka juga dapat bekerja sepenuh masa, berfungsi dalam masyarakat dan tidak lagi melibatkan diri dalam jenayah dan tidak lagi memenuhi pusat serenti dan penjara di samping menjalani kualiti kehidupan yang lebih baik di dalam komuniti bersama keluarga.
“Justeru, kita memerlukan pendekatan baharu untuk menangani masalah dadah yang turut menyumbangkan kepada kesesakan penjara di Malaysia,” jelasnya.
Ahli Parlimen Permatang Pauh, Nurul Izzah Anwar yang turut menyertai persidangan itu berkata, penutupan sekolah dalam tempoh pandemik sedikit sebanyak mengehadkan keupayaan mengesan kes penyalahgunaan dadah dalam kalangan pelajar. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Sorok 880,000 batang rokok seludup bawah baja
Oleh ROHANA MOHD. NAWI

28 Ogos 2021, 4:09 pm
KOTA BHARU – Taktik seorang lelaki menyembunyikan sebanyak 880,000 batang rokok seludup bernilai RM660,000 di bawah timbunan kampit baja di dalam muatan lori dipandunya gagal apabila dia ditahan Batalion 8 Pasukan Gerakan Am (PGA) di Jalan Tendong – Melor di sini semalam.
Suspek yang berusia 44 tahun itu ditahan ketika anggota Batalion 8 PGA menjalankan rondaan di jalan berkenaan kira-kira pukul 9 pagi.
Komander PGA Briged Tenggara, Senior Asisten Komisioner, Hasan Basri Ahmad Safar berkata, anggota PGA telah menahan sebuah lori jenis Nissan UD selepas ia didapati dipandu dalam keadaan mencurigakan.
Menurutnya, anggota PGA terus melakukan pemeriksaan pada bahagian belakang lori berkenaan sebelum menemui 88 kotak yang mengandungi rokok seludup disembunyikan di bawah timbunan kampit baja yang ditutup kanvas.
“Suspek mengaku menerima upah RM100 hingga RM300 untuk membawa baja berkenaan, namun menyalahgunakan tanggungjawab itu dengan membawa barangan seludup.
“Lelaki itu juga telah mengemukakan surat kebenaran rentas negeri daripada sebuah syarikat, namun semakan mendapati ia merupakan dokumen palsu yang digunakan suspek semasa melalui sekatan jalan raya,” katanya pada sidang akhbar di Kem Batalion 8 PGA di Pengkalan Chepa di sini hari ini.

Menurut Hasan Basri, siasatan mendapati, kesemua rokok-rokok itu dibawa masuk melalui jalan sungai dan ia akan dijual untuk pasaran di Johor, manakala ujian saringan air kencing juga mendapati suspek positif dadah jenis Methamphetamine, namun tiada sebarang kes jenayah lampau direkodkan.
Tambahnya, kes disiasat mengikut Seksyen 135(1)(d) Akta Kastam 1967. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Juruteknik ditumbuk selepas dipercayai ganggu isteri orang
Oleh MOHD YUNUS YAKKUB

28 Ogos 2021, 3:43 pm
KLANG – Gara-gara dipercayai mengganggu isteri orang, seorang juruteknik cedera di muka selepas ditumbuk berulang kali oleh suami wanita tersebut dalam kejadian di sebuah flat di Pandamaran di sini baru-baru ini.
Kejadian berlaku kira-kira pukul 12.13 tengah malam pada Khamis lalu ketika mangsa bersama rakannya yang masing-masing berusia 17 dan 18 tahun dari Setia Alam datang ke flat berkenaan bagi menemui isteri suspek yang dipercayai warga Indonesia.
Ketua Polis Daerah Klang Selatan, Asisten Komisioner Shamsul Amar Ramli berkata, semasa tiba di flat tersebut dua lelaki telah menghampiri kenderaan jenis Proton Waja dinaiki dua remaja tersebut.
Katanya, salah seorang suspek dengan bersenjatakan batang golf telah memecahkan cermin bahagian pemandu dan mengetuk bonet hadapan kereta tersebut sehingga kemek.
“Suami kepada wanita itu kemudiannya telah menarik juruteknik berusia 18 tahun keluar daripada kereta dan menumbuknya beberapa kali di bahagian muka.
“Rakan juruteknik juga ditumbuk sekali di bahagian kepala sebelum mengarahkan mereka pulang. Akibat kejadian tersebut, mangsa telah kerugian RM300 akibat kerosakan pada kenderaan itu,” katanya ketika dihubungi Kosmo! hari ini.

Shamsul Amar memberitahu, bertindak maklumat kemudiannya membawa penahanan suami wanita berusia 43 tahun pada pukul 11 malam tadi di sebuah lorong jalan sekitar Pandamaran.
Ujarnya, semakan mendapati suspek mempunyai satu rekod jenayah lampau berkaitan Akta Rumah Judi Terbuka 1953.
“Siasatan mendapati motif kejadian disebabkan kedua-dua remaja itu telah mengganggu isteri suspek.
“Hasil siasatan turut mendapati juruteknik itu tidak mempunyai sebarang hubungan dengan isteri suspek dan baharu mengenalinya melalui telefon,” katanya.
Beliau menegaskan, suspek direman selama sehari dan kes disiasat mengikut Seksyen 323 / 427 Kanun Keseksaan kerana mendatangkan cedera dan khianat. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Dua lelaki samun operator kilang ditangkap
Oleh MOHD YUNUS YAKKUB

28 Ogos 2021, 3:25 pm
KLANG – Dua penjenayah termasuk seorang daripadanya dikehendaki berkaitan penyalahgunaan dadah yang terlibat dalam menyamun seorang operator kilang wanita berjaya ditahan di bawah blok sebuah flat di Taman Pendamar Indah 2 di sini malam tadi.
Penangkapan kedua-dua suspek berusia 22 dan 24 tahun itu dilakukan pukul 10.10 malam.
Ketua Polis Daerah Klang Selatan, Asisten Komisioner Shamsul Amar Ramli berkata, pihaknya terdahulu menerima laporan daripada seorang mangsa berusia 20 tahun yang telah disamun ketika berada rumahnya di sekitar daerah ini dalam kejadian pukul 3 petang pada Selasa lalu.
Katanya, salah seorang suspek tidak memakai baju telah mengacukan pisau dileher mangsa dan memintanya berdiam diri sebelum masuk bilik mangsa dan mengambil wang RM500 dari beg wanita.
“Suspek kemudiannya masuk bilik rakan mangsa dan melarikan sebuah telefon bimbit jenis Huawei Mate 10 sebelum mengarahkan wanita itu membuka pintu depan sebelum melarikan dirinya.
“Bertindak hasil maklumat kemudiannya berjaya menahan kedua-dua suspek semalam dengan mereka mengaku terlibat dalam kes tersebut,” katanya ketika dihubungi Kosmo! hari ini.

Beliau menambah, semakan mendapati salah seorang suspek mempunyai sembilan rekod jenayah lampau termasuk berkaitan mencuri, judi dan dadah.
Ujarnya, seorang lagi suspek mempunyai dua rekod lampau termasuk masih dikehendaki kerana penyalahgunaan dadah dan kes itu disiasat di bawah Seksyen 392/397 Kanun Keseksaan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


859 kompaun kes peniaga gagal patuh SOP
Oleh SUBKHI SUDARJI

28 Ogos 2021, 3:33 pm
PUTRAJAYA – Kementerian Perdagangan Dalam Negeri dan Hal Ehwal Pengguna (KPDNHEP) telah mengeluarkan 859 kompaun bernilai RM4.56 juta terhadap pesalah yang tidak mematuhi prosedur operasi standard (SOP) di bawah Akta 342.
Jumlah kompaun itu berdasarkan pemeriksaan ke atas 746,645 premis di seluruh negara sejak penguatkuasaan terhadap pematuhan Akta 342 dari 13 Mei tahun lalu hingga 26 Ogos lalu.
Timbalan Pengarah Penguat Kuasa (Operasi) Bahagian Penguat Kuasa KPDNHEP, Shamsul Nizam Khalil berkata, daripada 859 kompaun yang dikenakan, 20 daripadanya adalah di bawah Ops Samar dengan nilai RM107,000.
Beliau berkata, lebih 2,200 anggota penguat kuasa di seluruh negara digerakkan di bawah Op Samar untuk melakukan penyamaran dengan berpakaian biasa bagi memastikan premis-premis perniagaan di bawah 22 subsektor perdagangan dan pengedaran dalam Fasa 1,2 dan 3 Pelan Pemulihan Negara (PPN), tidak menjadi penyumbang kepada penularan semula Covid-19.
“Dari 22 sehingga 27 Ogos lalu, antara kesalahan tidak mematuhi SOP PPN adalah seperti peniaga gagal pamer had kemasukan pelanggan, premis dan individu gagal mendaftar masuk menggunakan aplikasi MySejahtera,” katanya menerusi kenyataan akhbar di sini hari ini.
Shamsul Nizam berkata, berdasarkan statistik, pematuhan dalam sektor perdagangan pengedaran berada pada tahap memuaskan di mana 98.74 peratus premis patuh kepada SOP ditetapkan.

Katanya, hanya 0.08 peratus premis yang dikenakan kompaun manakala selebihnya iaitu 1.06 peratus premis diberi nasihat dan amaran. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pastikan kejadian ban pecah tidak berulang
Oleh WAT KAMAL ABAS

28 Ogos 2021, 3:16 pm
BAGAN SERAI – Kejadian ban pecah yang berlaku di Alor Pongsu minggu lalu perlu dielakkan pada masa hadapan kerana memberi kesan buruk pada penduduk dan ekonomi setempat.
Dalam kejadian pada 20 Ogos lalu, ban Rancangan Tebatan Banjir (RTB) di Sungai Beriah pecah menyebabkan banjir kilat seperti mana yang berlaku pada tahun 2003.
Ahli Dewan Undangan Negeri (ADUN) Alor Pongsu, Datuk Sham Mat Sahat berkata, sehubungan itu perlu diwujudkan sebuah pasukan pemantauan bagi memantau lokasi ban RTB agar tiada kerosakan.
Menurut beliau, pasukan itu dianggotai Jabatan Pengairan dan Saliran (JPS) Kerian termasuk Penghulu Mukim serta Jawatankuasa Pembangunan dan Keselamatan Kampung.
“Ianya perlu supaya pemantauan dari semasa ke semasa ke atas ban-ban RTB ini dapat dibuat bagi mengelak sebarang musibah pada masa akan datang.
“Dalam kejadian pada tahun 2003 misalnya, kerajaan telah membelanjakan kira-kira RM400 juta membaik pulih dan membina baru ban RTB di seluruh Kerian,” ujarnya ketika ditemui semasa membuat lawatan kerja di Kampung Nibong Hangus di sini hari ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Dikecam tak malu ke pilih ‘Czer’, Ayda Jebat pertahankan keputusan
Oleh MOHD. HAIKAL ISA

28 Ogos 2021, 4:03 pm
PETALING JAYA – Penyanyi dan pelakon popular, Ayda Jebat mempertahankan keputusan untuk melahirkan anak sulungnya secara pembedahan Caesarean.
Pemilik nama lengkap Nur Suhada Jebat, 29, itu turut mempersoalkan kecaman netizen yang bertubi-tubi menyerang dirinya susulan pendedahan memilih untuk menjalani proses bersalin secara pembedahan berbanding secara normal.
“Saya baca ramai yang direct messege (DM) dan komen di beberapa laman yang kata ‘czer’ tak real la jadi ibu’, ‘macam mana nak jadi ibu kalau kau beranak pun bedah’, kalau bedah mesti tak keluar susu, tak breastfeed (susu badan) kesian anak dia’, ‘ikut tingkap ke, malunya’ dan banyak lagi.
“Saya tak nak komen tentang itu kerana saya di sini nak sebarkan perkara positif,” katanya.
Bagaimanapun, isteri kepada Nabil Maher itu menyarankan kebanyakan bakal ibu termasuk dirinya yang bersalin secara pembedahan atas faktor kesihatan dan keselamatan bayi agar jangan berasa takut atau malu diperlekehkan wanita lain.
“Untuk ibu-ibu yang yang pilih atau memang terpaksa ‘czer’ atau bedah atas faktor kesihatan dan keselamatan kalian dan bayi, tolong jangan berasa takut dan tertekan. Ada yang terpaksa rahsiakan sebab malu digelakkan serta diperlekehkan oleh ibu-ibu yang beranak normal. Kenapa sampai jadi begini?

“Normal atau czer, tujuannya sama iaitu nak anak dan ibu selamat dan sihat. Doa yang baik-baik, berhenti cakap perkara buruk. Kita perlu sokongan, bukan cemuhan.
“Keluar dari mana pun, breastfeed atau tak, takde stretch marks (selulit) atau tak, perut masa mengandung kecik atau besar, tolong ingat, anda seorang ibu. Ibu yang sejati, tak kisah macam mana sekali pun,” getusnya.
Semalam, Ayda dan pasangan mendedahkan jantina bayi mereka yang bakal dilahirkan sekitar penghujung bulan depan ialah perempuan.
Pengumuman tersebut dibuat menerusi sebuah video berdurasi lebih tujuh minit yang dimuat naik dalam saluran YouTube, Wuvv Show.
“Saya lega sebenarnya selepas memberitahu keluarga tentang jantina anak kami kerana sudah lama saya dan isteri menyimpan rahsia ini. Kalau di rumah, apa-apa barang yang kami beli untuk bayi, kami akan sorok dalam bilik.
“Takut juga bila ‘kantoi’ nanti. Tapi alhamdulillah, akhirnya kami membuat pengumuman sekitar dua hari lalu dan keluarga sangat gembira apabila mengetahui anak kami nanti adalah perempuan,” kata Nabil.
Ayda sepatutnya dijadualkan bersalin pada 8 Oktober nanti, namun disebabkan dia memilih untuk bersalin secara pembedahan, proses kelahiran akan dilakukan dua minggu lebih awal daripada tarikh jangkaan.
Pasangan selebriti berkenaan mendirikan rumah tangga pada 1 Januari lalu di Masjid Al-Taqwa, Taman Tun Dr. Ismail di ibu negara selepas mengikat pertunangan secara dalam talian pada 28 April tahun lalu ketika pelaksanaan Perintah Kawalan Pergerakan (PKP). – K! ONLINE


AS ramal serangan keganasan baharu di Kabul
Oleh KOSMO!

29 Ogos 2021, 9:00 pm
WASHINGTON – Presiden Amerika Syarikat (AS), Joe Biden memberi amaran bahawa serangan baharu oleh kumpulan pengganas adalah  dijangka di Afghanistan dalam tempoh 24 hingga 36 jam akan datang, lapor akhbar Mirror UK.
Kenyataan itu dibuat oleh Biden sebaik sahaja pesawat terakhir milik Britain yang membawa penduduk Afghanistan meninggalkan Lapangan Terbang Kabul petang kelmarin.
Sementara itu, AS masih lagi meneruskan saki-baki pemindahan penduduk, tentera dan ekspatriat dari negara bergolak  itu menjelang tarikh akhir yang ditetapkan esok oleh pemerintah Taliban
Menerusi satu kenyataan rasmi White House, Biden berkata bahawa beliau masih  berbincang dengan komander-komander  tentera di lapangan untuk mengatasi ancaman serangan baharu ini.
“Saya memberitahu mereka bahawa kami akan membuat serangan balas ke atas kumpulan yang bertanggungjawab menyerang tentera AS dan masyarakat awam di Kabul.
“Serangan udara AS ke atas lokasi militan Daesh baru-baru ini bukan yang terakhir. AS akan mengambil tindakan sewajarnya terhadap mana-mana pihak yang menyerang kami,” tegasnya.

Dalam satu kenyataan sebelum ini, kumpulan Taliban memberi amaran kepada semua negara luar untuk segera menyelesaikan proses pemindahan penduduk sebelum tarikh akhir yang ditetapkan pada 31 Ogos ini.
Pentagon telah menegaskan bahawa beberapa pintu di lapangan terbang akan tetap dibuka hingga tarikh tersebut saat itu dan pemegang pasport AS masih boleh memasuki kawasan berkenaan.
Bagaimanapun, Kedutaan AS di Kabul memberi amaran kepada warganya untuk tidak mendekati lapangan terbang di Kabul  dan menghindari pintu masuk yang kini diletakkan dalam keadaan berjaga-jaga.
Pemerintah Taliban juga telah memerintahkan supaya penduduk Afghanistan berhenti daripada melakukan perjalanan ke lapangan terbang Kabul.
Taliban telah menutup akses ke lapangan terbang di Kabul sejak kelmarin kepada kebanyakan warga Afghanistan yang mahu melarikan diri dari negara itu. – AFP


Ribuan sertai protes tolak pelalian mandatori di Britain
Oleh KOSMO!

29 Ogos 2021, 10:00 pm
LONDON – Beribu-ribu orang di Britain yang merupakan kumpulan antivaksin mengadakan tunjuk perasaan  di pusat bandar London bagi membantah rancangan kerajaan untuk mewajibkan pengambilan vaksin dan pasport Covid-19, lapor akhbar Daily Mail  kelmarin.
Penunjuk perasaan berkumpul di Hyde Park dan berarak menuju ke Bangunan Parlimen sambil memegang kain rentang, plakad dan bendera Britaian  yang tertulis keengganan mereka mematuhi arahan tersebut.
Sesetengah ibu bapa juga dirakam membawa anak-anak mereka menyertai perarakan tersebut sebagai bantahan kepada keputusan untuk memvaksin kanak-kanak berusia 12 tahun ke atas tidak lama lagi.
Perkhidmatan Kesihatan Kebangsaan (NHS) dilaporkan akan diberi kebenaran memberi suntikan vaksin Covid-19 kepada golongan kanak-kanak 12 tahun ke atas tanpa perlu mendapatkan keizinan daripada ibu bapa atau penjaga.
Isu tersebut menimbulkan masalah dalam kerajaan pimpinan Perdana Menteri, Boris Johnson apabila sebilangan anggota Kabinet membantah usul tersebut kerana menyifatkannya mencabuli hak  asasi rakyat negara itu.
Pada minggu lalu, orang ramai turut mengadakan protes serupa, dalam situasi lebih kecoh apabila hampir 200 daripada mereka menceroboh masuk ke stesen televisyen tempatan, ITV News dan Channel 4 News. – Agensi


Sembilan terperangkap laluan lombong dinaiki air
Oleh NOR IDAYU BOSRO

29 Ogos 2021, 10:38 pm
SEPANG – Sembilan individu termasuk seorang kanak-kanak lelaki berusia 11 tahun yang masuk ke kawasan lombong di Jalan Kampung Sungai Melur, Dengkil dekat sini untuk memancing berdepan detik cemas selepas laluan masuk ke lokasi itu dinaiki air setinggi kira-kira tiga meter.
Pengarah Jabatan Bomba dan Penyelamat Selangor, Norazam Khamis berkata, kesemua sembilan mangsa itu bagaimanapun selamat dan sedang dibawa keluar dalam operasi menyelamat yang bermula kira-kira pukul 8 malam tadi.
Katanya, pihak bomba menerima panggilan pada pukul 7.28 malam sebelum enam anggota daripada Balai Bomba Penyelamat KLIA bersama sebuah jentera fire rescue tender (FRT) digerakkan ke lokasi kejadian.
“Laporan mendapati ada sembilan orang awam yang pergi memancing di kawasan lombong telah terperangkap akibat laluan masuk dinaiki air kira-kira tiga meter.
“Pihak bomba dengan bantuan Orang Asli sampai ke lokasi melalui akses berlainan dan semua mangsa didapati selamat,” katanya dalam satu kenyataan di sini hari ini.
Katanya, pihak bomba kini sedang dalam proses membawa kesemua mangsa keluar dari kawasan lombong berkenaan.

“Mangsa terdiri daripada enam lelaki dan dua wanita berusia lingkungan 30-an hingga 40-an keluar serta seorang kanak-kanak lelaki berumur 11 tahun,” katanya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tanah perkuburan mula diziarahi
Oleh KOSMO!

29 Ogos 2021, 8:37 pm
PETALING JAYA – Orang ramai dilihat mula mengunjungi tanah perkuburan bagi menziarahi pusara ahli keluarga yang telah meninggal dunia dengan mematuhi prosedur operasi standard (SOP) yang telah ditetapkan kerajaan.
Tinjauan Kosmo! Online ke Tanah Perkuburan Islam Raudhatul Sakinah, Kuala Lumpur hari ini mendapati lokasi tersebut mula dikunjungi kumpulan serta individu yang ingin menziarahi pusara ahli keluarga mereka.
Ada di antara mereka yang hadir turut dilihat mengambil kesempatan membersihkan tempat persemadian kekal ahli keluarga mereka itu malah ada yang turut mengambil peluang membacakan surah Yassin.
Dalam tinjauan bermula pukul 11 pagi hingga 1 tengah hari itu, kelihatan mereka yang hadir turut mengamalkan SOP yang telah ditetapkan seperti menjaga penjarakan sosial serta memakai pelitup muka.
Terdahulu, Kosmo! Online semalam melaporkan bahawa aktiviti ziarah kubur di setiap negeri dibenarkan sepanjang tempoh Pelan Pemulihan Negara (PPN) namun orang ramai perlu mematuhi segala SOP ditetapkan.
Ketua Pengarah Keselamatan Negara, Majlis Keselamatan Negara (MKN), Datuk Rodzi Md. Saad berkata, pihaknya tidak menetapkan sebarang SOP khusus kepada orang ramai untuk menziarahi tanah perkuburan.

“Sebelum ini MKN ada mewujudkan SOP ziarah kubur namun ia dikaitkan ketika musim perayaan dan aktiviti tersebut tidak menjadi satu isu serta dibenarkan di luar musim perayaan.
“Jadi, aktiviti ziarah kubur dibenarkan dan ia mestilah tertakluk kepada SOP am yang diterbitkan kerajaan dari semasa ke semasa,” ujarnya. – K! ONLINE


KL City terus kebal tanpa kalah
Oleh MUHAMMAD ZUHAILY BADLISHAH

29 Ogos 2021, 11:19 pm
KUALA LUMPUR – Kuala Lumpur (KL) City FC melebarkan rekod tanpa kalah dalam 10 perlawanan Liga Super berturut-turut selepas mencatat kemenangan 1-0 ke atas Terengganu FC (TFC) di Stadium Bola Sepak Kuala Lumpur, Cheras malam tadi.
Ia juga adalah kemenangan ketiga berturut-turut The City Boys yang terdahulu berjaya menewaskan Sri Pahang FC 2-0 dan Petaling Jaya (PJ) City 1-0.
Skuad bimbingan Bojan Hodak itu ternyata berada dalam kelas tersendiri biarpun banyak bermain secara bertahan bagi memastikan TFC gagal meleburkan rekod tanpa kalah mereka dalam 10 aksi Liga Super.
Sebagai rekod, kali terakhir KL City kalah adalah kepada Kedah Darul Aman (KDA) FC dengan keputusan 2-3 di Stadium Darul Aman, Alor Setar pada 23 April lalu.
Kapten KL City, Paulo Josue muncul wira pasukan apabila meledak gol tunggal yang merupakan jaringan kemenangan selepas melakukan rembatan susulan menewaskan penjaga gol TFC, Mohd. Suhaimi Husin pada minit ke-29.
Pujian juga patut diberikan kepada penjaga gol KL City dari Filipina, Kevin Ray Mendoza yang seharusnya diangkat sebagai pemain terbaik perlawanan tersebut.

Mendoza begitu cemerlang memastikan gawang KL City tidak dibolosi terutama apabila menafikan beberapa percubaan berbahaya daripada anak-anak buah Nafuzi Zain pada tempoh 10 minit terakhir permainan.
Kemenangan itu menyaksikan KL City di tangga keenam ketika ini ketinggalan tiga mata sahaja lagi dengan musuh tradisi, Selangor FC yang berada pada tempat kelima.
Bagi TFC yang kekal di tangga ketiga, ini adalah kekalahan kedua berturut-turut buat mereka selepas tewas 1-2 kepada KDA FC sebelum ini. – K! ONLINE


Spurs rampas takhta pendahulu EPL
Oleh MUHAMAD ARDIE PUTRA SUHAIMI

29 Ogos 2021, 11:14 pm
LONDON – Pasukan Tottenham Hotspur merampas kedudukan pendahulu Liga Perdana Inggeris (EPL) selepas mengekalkan rekod kemenangan bersih dengan menewaskan Watford 1-0 pada saingan sebentar tadi.
Beraksi di laman sendiri, skuad kendalian Nuno Espirito Santo itu membariskan kesebelasan terbaik termasuk kehadiran semula penyerang utama, Harry Kane untuk digandingkan dengan Son Heung-min di jentera serangan.
Keputusan tersebut ternyata membuahkan hasil apabila Spurs dilihat mudah mendominasi saingan pada awal perlawanan untuk memberi kesukaran buat pendatang baharu EPL itu.
Heung-min muncul wira buat pasukan tuan rumah selepas meledak gol menerusi rembatan percuma yang dilakukan pada minit ke-41 untuk memastikan Spurs melakar kemenangan ketiga berturut-turut.
Pasukan Watford berusaha untuk bangkit pada babak kedua dalam usaha mencuri mata berharga tetapi keputusan 1-0 kekal sehingga tamat perlawanan.
Sementara itu, di Stadium Turf Moor, Burnley gagal memanfaatkan kelebihan beraksi di laman sendiri selepas terikat 1-1 dengan Leeds United sebentar tadi.

Gol jaringan Burnley dilakukan oleh Chris Wood pada minit ke-61 manakala Patrick Bamford memastikan pasukan pelawat tidak pulang dengan tangan kosong menerusi jaringan pada minit ke-86. – K! ONLINE


Tular lelaki bergelang putih pandu lalu restoran makanan segera
Oleh MOHD SYALMIZI HAMID

29 Ogos 2021, 9:17 pm
SEBERANG PERAI – Tindakan seorang lelaki keluar dari rumah dan memandu sambil mengenakan Gelang Pengawasan dan Pemantauan di Rumah (HSO) berwarna putih mengundang resah orang ramai selepas tindakan itu tular di media sosial hari ini.
Beberapa keping gambar memaparkan lelaki berkenaan memandu kereta jenis Proton Saga dipercayai di Bagan Ajam, Butterworth di sini telah dimuat naik ke kumpulan laman Facebook sejak petang tadi.
Lelaki itu dipercayai baru selesai membeli makanan segera melalui kaunter pandu lalu dan sedang menunggu pesanan siap ketika gambar dirakam.
Gambar itu memaparkan lelaki tersebut mengenakan pelitup muka berwarna hitam di bawah dagu sambil membuka tingkap kereta.
Turut kelihatan, seorang kanak-kanak yang menampal gel penyejuk badan pada dahi dipercayai sedang demam.
Rata-rata pengguna Facebook mengecam tindakan lelaki tersebut yang dipercayai sepatutnya sedang menjalani kuarantin di rumah, namun bertindak memandu keluar ke tempat awam.

“Apa berlaku sekalipun, adalah salah kerana dia tidak memakai pelitup muka dengan betul,” tulis Yean Nee dalam bahasa Mandarin.
Bagaimanapun terdapat pengguna Facebook meninggalkan komen sambil bersimpati dan mendakwa lelaki itu berkemungkinan terpaksa keluar membeli makanan berikutan tiada kenalan atau keluarga yang boleh membantu.
Sementara itu, Ketua Polis Daerah Seberang Perai Utara, Asisten Komisioner Noorzainy Mohd. Noor ketika dihubungi berkata pihaknya bersama pihak Kementerian Kesihatan sedang mengesan lelaki berkenaan. – K! ONLINE


Quartararo tawan Litar Silverstone
Oleh MUHAMMAD RIDUAN MOHD HANAFIAH

29 Ogos 2021, 9:20 pm
LONDON – Pelumba Monster Energy Yamaha, Fabio Quartararo kembali menaiki podium dalam perlumbaan Kejuaraan Motosikal Dunia (MotoGP) selepas muncul juara di Grand Prix (GP) British dengan mendominasi perlumbaan di Litar Silverstone sebentar tadi.
Meskipun memulakan saingan di petak ketiga namun ia tidak mematahkan semangat pelumba Perancis itu memberi tekanan kepada pelumba Repsol Honda, Pol Espargaro yang terlebih dahulu menguasai perlumbaan tersebut.
Espargaro bagaimanapun gagal mempertahankan kedudukan itu sebelum Quartararo bijak memintasnya pada pusingan kelima dan terus memimpin saingan itu sehingga akhir perlumbaan.
Kemenangan kelima itu membolehkan Quartararo terus selesa untuk memburu gelaran dunia musim ini apabila mempunyai kelebihan 65 mata selepas mengutip 206 mata keseluruhan.
“Saya sangat gembira kerana masa sesi kelayakan semalam saya hilang keyakinan untuk memulakan saingan hari ini. Tetapi pada sesi latihan saya mula mendapat semula rentak bersama jentera ini.
“Terima kasih kepada pasukan terutama mekanik dan pasukan saya yang bertungkus lumus menyediakan jentera terbaik kepada saya minggu ini,” kata Quartararo.

Tempat kedua menjadi milik pelumba Suzuki, Alex Rins sementara itu, Aleix Espargaro mencatat sejarah tersendiri apabila menghadiahkan podium pertama buat pasukan Aprilia selepas mengakhiri saingan tempat ketiga. -AGENSI
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Skuad Projek FAM-MSN raih kemenangan sulung
Oleh YATIMIN ABDULLAH

29 Ogos 2021, 8:07 pm
KOTA BHARU – Skuad Projek FAM-MSN merakam kemenangan sulung musim ini selepas menewaskan Kelab Bola Sepak Kelantan United (KUFC) 1-0 pada aksi Liga Premier di Stadium Sultan Muhammad IV di sini sebentar tadi.
Dalam perlawanan itu, selaku tuan rumah, KUFC bermula garang apabila menguji benteng pelawat menerusi sepakan percuma Fakhrul Zaman Wan Abdullah Zawawi pada minit ke-9, namun percubaan itu sekadar melewati gawang gol pelawat.
Fakhrul Zaman terus mencuri peluang untuk memecah kebuntuan jaringan pada minit ke-15, tetapi tandukannya sekali lagi tersasar dari gawang Skuad Projek FAM-MSN selepas menerima hantaran lambung daripada rakan sepasukan Mohammad Imran Samso.
Ayam tambatan KUFC, Gassama Alfusainey terus mengasak gawang pelawat apabila tandukkannya sedikit sahaja tersasar pada minit ke-24.
Ketika ghairah menyerang, skuad bimbingan Yusri Che Lah hampir memecah kebuntuan jaringan menerusi sepakan percuma pada minit ke-34 menerusi Azhad Harraz Arman dan telah dinafikan oleh ketangkasan penjaga gol KUFC, Mohammad Fikri Che Soh.
Tuan rumah membalas serangan itu menerusi lambungan menarik Mohammad Imran pada minit ke-67, namun Muhammad Haziq Mukriz Mohamed Hasemuddin berjaya menolak keluar bola tersebut sekaligus memberikan kelegaan buat Skuad Projek FAM-MSN.

Berpunca daripada serangan balas, Azhad Harraz menghukum kealpaan benteng pertahanan tuan rumah dengan jaringan pembukaan pada minit-78 menerusi rembatan deras dari dalam kotak penalti yang melepasi jangkauan Mohammad Fikri.
Usaha KUFC untuk bangkit mengikat kedudukan gagal apabila Skuad Projek FAM-MSN terus bertahan sehingga wisel penamat perlawanan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Berlatih 3 jam sehari untuk tulisan seperti cetakan komputer
Oleh KOSMO!

29 Ogos 2021, 8:00 pm
JAKARTA – Seorang remaja perempuan dari Prabumulih, Sumatera Selatan menuai pujian warga net menerusi hasil tulisan tangannya sangat kemas seperti cetakan komputer, lapor Tribunnews, semalam.
Gadis bernama Rigina Arlie,15, itu memberitahu bahawa aktiviti menulis adalah hobinya di masa lapang dan sering memperuntukkan masa khas untuk menambah baik tulisan tangannya.
“Saya akan habiskan masa sekitar dua hingga tiga jam sehari untuk menulis bagi memastikan konsistensi hasil tulisan.
“Antara cabaran ketika latihan adalah kehabisan dakwat pen atau diganggu orang sekeliling hingga hilang fokus,” ujar Rigina.
Dalam masa sama, ketelitiannnya dalam menulis turut mendatangkan kesan negatif kerana dia sering terlambat mencatat nota penting ketika sesi persekolahan berlangsung.
Katanya, dia tidak boleh melihat hasil tulisan yang buruk maka sering mengambil masa yang lebih lama apabila mencatat nota pelajaran.

Sejak hasil tulisannya dimuat naik di akaun TikTok @rigina16_, ia sudah ditonton lebih 1.8 juta kali. – Agensi


Pemergian Lajim kehilangan besar dalam arena politik
Oleh IVAN AMIRUL

29 Ogos 2021, 7:43 pm
BEAUFORT – Pemimpin tempatan Sabah menyifatkan pemergian Ahli Majlis Pimpinan Tertinggi (MPT) Parti Pribumi Bersatu Malaysia (Bersatu), Datuk Seri Lajim Ukin suatu kehilangan besar buat arena politik negara.
Ketua Bahagian Bersatu Beaufort, Datuk Isnin Aliasnih berkata, Allahyarham merupakan guru terbaiknya sepanjang karier politik sejak tahun 1991.
“Pemergian beliau bukan sahaja meninggalkan kesan secara peribadi. Kami bersama sejak UMNO sehinggalah ke saat ini (Bersatu). Dulu beliau ketua bahagian, saya timbalan dan sehingga akhir ini saya ketua, dia timbalan.
“Allahyarham sentiasa menyantuni rakyat mahupun rakan-rakan seperjuangan membuatkan dirinya disenangi ramai hinggalah ke akhir perjuangan politik beliau,” katanya ketika ditemui selepas selesai upacara pengebumian hari ini.
Mengulas lanjut, Isnin menyatakan Allahyarham Lajim sentiasa mengambil berat dan menjaga kebajikan rakyat dalam kawasannya terutama di Dewan Undangan Negeri (DUN) Klias sepanjang lebih 20 tahun bergelar wakil rakyat.
Sementara itu, Ketua Menteri Sabah, Datuk Hajiji Noor menerusi kenyataanya menyifatkan Lajim sebagai seorang kawan yang baik dan pemimpin yang berdedikasi.

“Saya mengucapkan takziah kepada Datin Normila Siong dan keluarga Allahyarham Datuk Seri Lajim atas kehilangan suami dan orang yang tersayang.
“Datuk Seri Lajim adalah pemimpin yang berdedikasi dan juga kawan yang baik serta banyak menyumbang kepada negeri dan negara sepanjang karier politiknya,” katanya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pengedar dadah dicekup miliki pil kuda, erimin 5
Oleh YATIMIN ABDULLAH

29 Ogos 2021, 6:05 pm
RANTAU PANJANG – Batalion 8 Pasukan Gerakan Am (PGA) merampas dadah jenis pil kuda dan erimin 5 bernilai RM19,450 selepas menahan seorang lelaki di kawasan pangkalan haram Setor Kayu, Simpangan dekat Tumpat semalam.
Rampasan kedua-dua bahan terlarang itu dilakukan ketika anggota PGA menjalankan rondaan rutin di kawasan itu kira-kira pukul 6 petang.
Pegawai Pemerintah Batalion 8 PGA, Superintendan Mat Shukor Yusof berkata, semasa rondaan, anggota PGA telah memeriksa seorang lelaki berusia 28 tahun yang berada dalam sebuah kereta sebelum menjumpai sejumlah wang tunai bernilai RM5,000 yang dipercayai hasil jualan dadah.
“Pemeriksaan lanjut di dalam kereta itu telah membawa kepada penemuan satu beg plastik mengandungi 1,198 biji pil kuda
“Anggota PGA turut menemui sebanyak 500 biji pil erimin 5. Kedua-dua bahan larangan itu dipercayai diseludup masuk dari negara jiran,” katanya dalam satu kenyataan di sini hari ini.
Menurut Mat Shukor, nilai keseluruhan rampasan dadah, kereta dan wang tunai itu dianggarkan RM44,480.

Katanya, kesemua rampasan dan suspek telah diserahkan kepada Ibu Pejabat Polis Daerah Tumpat untuk tindakan lanjut dan kes disiasat mengikut Seksyen 39B Akta Dadah Berbahaya 1952. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Enam negeri belum capai 50 peratus vaksinasi
Oleh ZULKIFLI MANZOR

29 Ogos 2021, 6:31 pm
PETALING JAYA – Sebanyak enam buah negeri iaitu Terengganu, Perak, Johor, Kelantan, Kedah dan Sabah belum mencapai paras 50 peratus kadar vaksinasi.
Perdana Menteri, Datuk Seri Ismail Sabri Yaakob berkata, beliau telah meminta Kementerian Kesihatan (KKM) dan Kementerian Sains, Teknologi dan Inovasi memberi tumpuan terhadap negeri terbabit.
“Saya mahu sebelum bulan September 2021 berakhir enam negeri ini mesti lebih 50 peratus (kadar vaksinasi) dan jika boleh lebih awal.
“Saya tidak mahu lihat ada lagi negeri kurang 50 peratus. Jika ada vaksin yang mengalami masalah penghantaran tidak perlu tunggu. Kita beralih kepada vaksin sedia ada,” katanya.
Beliau berkata demikian pada sidang akhbar selepas menyaksikan pemberian dos vaksin AstraZeneca yang kesejuta di Pusat Pemberian Vaksin (PPV) Mega World Trade Centre Kuala Lumpur (WTCKL).
Ismail Sabri berkata, Terengganu baru mencapai kadar vaksinasi 46.2 peratus, Perak (46.5 peratus), Johor (44.9 peratus), Kelantan (43.2 peratus), Kedah (43 peratus) dan Sabah (37.1 peratus). – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kes kematian melepasi 16,000
Oleh SITI A'ISYAH SUKAIMI

29 Ogos 2021, 7:34 pm
PUTRAJAYA – Kes kematian Covid-19 mencatatkan angka melepasi 16,000 dengan 16,087 kes selepas pertambahan sebanyak 285 kes melibatkan 240 warga Malaysia dan 45 warga asing.
Dalam masa sama, sebanyak 51 kes kematian di luar hospital atau brought-in-dead (BID) turut dicatatkan dengan 30 warga Malaysia dan 21 warga asing serta sebanyak 205 kes mempunyai sejarah penyakit.
Di sebalik perkembangan itu, negara turut merekodkan kes sembuh sebanyak 20,845 kes sekali gus melebihi kes harian yang melaporkan sebanyak 20,579 kes.
Kes aktif pula menurun sedikit dengan 267,997 kes termasuk 1,009 kes sedang dirawat di Unit Rawatan Rapi manakala, 477 kes memerlukan bantuan pernafasan.
Ketua Pengarah Kesihatan, Tan Sri Dr. Noor Hisham Abdullah berkata, sebanyak 455 kes (2.2 peratus) daripada kes harian adalah kategori tiga, empat dan lima manakala, 20,124 kes (97.8 peratus) kategori satu dan dua berdasarkan keadaan klinikal kes semasa baharu didiagnosis Covid-19.
“Ada di antara kes kekal di kategori sama sepanjang tempoh jangkitan, namun ada juga berubah status kesihatan kes sama ada bertambah baik ke kategori lebih rendah atau merosot ke kategori lebih tinggi.

“Secara keseluruhan, 15,651 kes (76.1 peratus) daripada jumlah kes yang dilaporkan tiada atau tidak lengkap vaksinasi. Dapatkan vaksin Covid-19 bagi mengurangkan risiko jangkitan yang serius,” katanya dalam satu kenyataan akhbar di sini hari ini.
Beliau berkata, sebanyak 152 kes kategori lima dengan 137 kes tiada atau tidak lengkap vaksinasi, 81 kes kategori empat dengan 62 kes tiada atau tidak lengkap vaksinasi dan 222 kes kategori tiga dengan 170 kes tiada atau tidak lengkap vaksinasi.
“Sebanyak 10,674 kes kategori dua dengan 8,262 kes tiada atau tidak lengkap vaksinasi manakala, 9,450 kes kategori satu dengan 7,020 kes tiada atau tidak lengkap vaksinasi,” jelasnya.
Sementara itu, katanya, terdapat 26 kluster baharu dikenal pasti terdiri daripada 20 kluster tempat kerja, lima kluster komuniti dan satu kluster pendidikan lain. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lupakan syarikat lewat bekal vaksin
Oleh ZULKIFLI MANZOR

29 Ogos 2021, 7:04 pm
KUALA LUMPUR – Kerajaan tidak akan menunggu bekalan vaksin daripada syarikat yang lewat membuat penghantaran bagi mengelakkan program vaksinasi kebangsaan terganggu.
Perdana Menteri, Datuk Seri Ismail Sabri Yaakob berkata, Malaysia akan menggunakan vaksin sedia ada dalam negara termasuk vaksin
Sinovac yang dibotolkan oleh Pharmaniaga Bhd. (Pharmaniaga).
“Kita tidak mahu berlaku kelewatan (program vaksinasi) hanya kerana mahu menunggu vaksin yang dijanjikan kepada kita, tetapi lewat kerana akhirnya rakyat kita menjadi mangsa.
“Kita tiada sebarang “obligation” terpaksa tunggu mereka. Jadi kita lupakan tentang mereka,” katanya pada sidang akhbar selepas menyaksikan pemberian dos vaksin AstraZeneca yang kesejuta di Pusat Pemberian Vaksin (PPV) Mega World Trade Centre Kuala Lumpur (WTCKL). – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Atuk berusia 110 tahun gigih kayuh beca cari rezeki
Oleh KOSMO!

29 Ogos 2021, 7:00 pm
JAKARTA – Seorang warga emas dari Blitar, Jawa Timur menarik perhatian di media sosial apabila masih gigih mengayuh beca walaupun berusia 110 tahun demi sesuap nasi, lapor Tribunnews, semalam.
Rakaman video memaparkan lelaki bernama Wakid itu dimuat naik dalam aplikasi TikTok oleh salah seorang penumpang yang bertanya tentang kehidupannya.
Menurut Wakid, dia akan keluar mencari pelanggan setiap hari dan hidup sebatang kara selepas kematian isteri.
Mengaku memiliki beberapa orang anak, namun mereka semua tinggal di bandar berbeza dan bekerja di sana.
“Saya tidak mempunyai tempat tinggal, hanya menumpang tidur di rumah ketua kampung.
“Setiap hari saya keluar mencari pelanggan tetapi sejujurnya, jika ada yang mahu naik beca, saya hanya mampu menolaknya kerana tidak kuat untuk mengayuh seperti biasa,” kata Wakid.

Tambahnya, walaupun sudah lanjut usia, dia masih bersemangat keluar bekerja untuk mencari rezeki.
“Masih semangat asalkan lepas untuk sesuap nasi,” katanya. – Agensi


England bakal haramkan penggunaan pinggan, cawan plastik
Oleh KOSMO!

29 Ogos 2021, 6:30 pm
LONDON – Penggunaan pinggan, cawan dan perkakasan  makanan plastik pakai buang mungkin akan diharamkan di England tidak lama lagi, lapor akhbar Metro News UK.
Kerajaan Britain merancang untuk mengadakan perbincangan mengenainya pada musim luruh ini untuk industri makanan mencari kaedah alternatif seperti alatan makanan yang bersifat biodegradasi.
Meskipun terdapat lebih banyak kempen kesedaran mengenai kerosakan yang disebabkan oleh sampah plastik dalam beberapa tahun kebelakangan ini, England masih berdepan  masalah pembuangan plastik yang serius.
Angka terbaharu menunjukkan setiap individu di England menggunakan sekurang-kurangnya 18 pinggan plastik dan 37 barangan plastik pakai buang setiap tahun.
Di seluruh dunia, lebih sejuta ekor burung dan lebih 100,000 mamalia laut dan kura-kura mati setiap tahun kerana memakan sampah plastik atau terjerat di dalamnya.
Jabatan Alam Sekitar, Makanan dan Hal Ehwal Luar Bandar (Defra) mengatakan, rancangan tersebut merupakan sebahagian daripada komitmen kerajaan untuk mencegah semua sampah plastik yang dapat dielakkan menjelang akhir  2042.

“Kita semua telah melihat kerosakan yang disebabkan sampah plastik terhadap persekitaran kita. Kerajaan telah membuat kemajuan untuk mengubahnya dengan melarang bekalan jerami plastik, pengaduk dan penutup kapas termasuk caj beg plastik yang mengurangkan penggunaan sebanyak 95 peratus di pasar-pasar raya utama.
“Pelan ini akan membantu kita mengatasi penggunaan plastik tidak perlu yang hanya merosakkan persekitaran semula jadi kita,” kata Setiausaha Alam Sekitar, George Eustice. – Agensi


Kompaun RM150,000 kerana berhibur
Oleh ASLIZA MUSA

29 Ogos 2021, 7:23 pm
IPOH – Keseronokan 22 individu berhibur menerima padah apabila dikenakan kompaun RM150,000 dalam serbuan di sebuah pusat hiburan di Bandar Baru Medan Ipoh di sini awal pagi tadi.
Ketua Polis Perak, Datuk Mior Faridalathrash Wahid berkata, serbuan pada pukul 1 pagi itu dijalankan oleh sepasukan pegawai dan anggota Bahagian Siasatan Jenayah Narkotik Ipoh.
Katanya, dalam serbuan tersebut, pemeriksaan dilakukan ke atas 24 individu terdiri daripada 19 lelaki dan lima wanita termasuk dua wanita warga China.
“Saringan mendapati 13 orang termasuk seorang wanita warga China positif dadah jenis methamphetamine, ketamin dan amphetamine.
“Mereka disiasat mengikut Seksyen 15(1)(a) Akta Dadah Berbahaya 1952 manakala dua wanita warga China itu pula di bawah Seksyen 6(1)(c) Akta Imigresen 1959/63,” katanya dalam kenyataan hari ini.
Menurut beliau, 22 individu warga tempatan itu pula dikenakan kompaun kerana melakukan kesalahan mengikut Peraturan 17 Peraturan-Peraturan Pencegahan dan Pengawalan Penyakit Berjangkit (PPPB) (No.3) 2021. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Sabah rehatkan Kurniawan serta merta
Oleh MUHAMMAD ZUHAILY BADLISHAH

29 Ogos 2021, 7:55 pm
KUALA LUMPUR – Sabah FC membuat keputusan mengejut apabila merehatkan ketua jurulatih, Kurniawan Dwi Yulianto berkuat kuasa serta merta.
Sabah menerusi satu kenyataan rasmi mengesahkan, penolong jurulatih ketika ini, Burhan Ajui diberikan tanggungjawab menggantikan tempat Kurniawan buat sementara waktu, manakala tempatnya pula digantikan oleh Jelius Ating.
“Sabah FC yakin pengalaman yang dimiliki kedua-dua mereka ketika bersama pasukan bola sepak Sabah sejak 2017 akan dapat membantu skuad Badak mengharungi baki perlawanan sekali gus kekal dalam saingan Liga Super musim depan.
“Sabah FC berharap agar semua pihak khususnya penyokong sentiasa memberikan sokongan padu serta kepercayaan kepada pasukan dan mengembalikan prestasi cemerlang mereka dalam tempoh terdekat,” menurut kenyataan rasmi Sabah.
Kekalahan mengejut 0-4 kepada UITM FC di Stadium UITM, Shah Alam semalam menjadi aksi terakhir Kurniawan bersama Sabah yang kini menduduki tangga ketujuh Liga Super selepas 20 perlawanan.
Sebagai rekod, Sabah akan meneruskan baki dua perlawanan Liga Super bertemu Selangor di Stadium Likas, Kota Kinabalu (5 September) sebelum bertandang ke Ipoh menentang Perak FC pada 12 September nanti. – K! ONLINE


Lelaki tikam bapa ditahan
Oleh ALICIA JOHNY KUEH

29 Ogos 2021, 7:29 pm
SARIKEI – Seorang penganggur ditahan selepas disyaki menikam bapa kandungnya dengan sebilah pisau di sebuah rumah di Kampung Hilir Selalang, kelmarin.
Ketua Polis Daerah Superitendan Awang Arfian Awang Bujang berkata, lelaki berusia 21 tahun itu dipercayai bertengkar dengan mangsa, 53, sebelum bertindak menikam warga emas itu dalam insiden kira-kira pukul 10 malam.
“Berikutan itu, mangsa telah mengalami kecederaan luka di bawah bahu kiri belakang badan.
“Suspek direman selama empat hari bagi membantu siasatan dan kes disiasat di bawah Seksyen 324 Kanun Keseksaan,” katanya dalam satu kenyataan hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Suspek sorok mayat mangsa rogol, liwat direman seminggu
Oleh MOHD SYALMIZI HAMID

29 Ogos 2021, 5:36 pm
SEBERANG PERAI – Suspek yang disyaki terlibat dalam kejadian rogol dan liwat serta menyebabkan kematian seorang wanita berusia 40 tahun di sebuah rumah di Taman Seruling Emas, Nibong Tebal di sini semalam ditahan reman selama seminggu bermula hari ini.
Menurut Ketua Polis Daerah Seberang Perai Selatan, Superintendan Lee Chong Chern, suspek berusia 29 tahun itu direman sehingga Sabtu depan bagi membolehkan siasatan lanjut.
“Suspek sebelum itu ditahan kira-kira pukul 10 malam tadi selepas polis menerima laporan berhubung kejadian itu semalam,” katanya ketika dihubungi hari ini.
Sementara itu, polis hari ini telah membawa semula suspek ke lokasi kejadian dipercayai bagi mengumpul maklumat lanjut.
Suspek yang mengenakan baju lokap sambil diiringi polis itu dilihat beredar dari kediaman teres dua tingkat tersebut dengan sebuah kereta polis sejurus siasatan selesai kira-kira pukul 1.40 tengah hari.
Terdahulu, portal Kosmo! Online melaporkan seorang wanita ditemui mati dalam keadaan tragis apabila mayatnya dijumpai di bawah katil selepas dirogol dan diliwat di sebuah rumah di Taman Seruling Emas semalam.

Suspek dipercayai memecah masuk melalui tingkap belakang rumah mangsa kira-kira pukul 2 pagi sebelum merogol dan meliwat mangsa yang sedang tidur di dalam bilik di tingkat bawah.
Mangsa ditemui mati selepas suspek disyaki menyumbat mulutnya dengan seluar dalam selain menekup mulutnya dengan tangan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Hampir putus asa, menangis sebab ini – Janna Nick
Oleh SAIRUL ZAMRI MISRANI

29 Ogos 2021, 4:34 pm
PETALING JAYA – “Pada mulanya jujur saya katakan hampir berputus asa dan pernah menangis untuk menyesuaikan diri.
“Tapi kerana kepercayaan penerbit yang mengatakan saya boleh bawa dan sampaikan dengan baik, maka saya jadikan itu sebagai sumber kekuatan.”
Itu jawapan ringkas pengacara dan pelakon Janna Nick yang mencabar diri dan menyahut cabaran untuk mengendalikan program televisyen berbentuk dokumentari terbitan Radio Televisyen Malaysia (RTM).
Janna berkata, selepas khidmatnya bersama Melodi tamat pada 25 Julai lalu, dia diberi kepercayaan untuk mengacarakan program berbentuk ilmiah, Banteras Covid-19 yang mengetengahkan isu semasa berkaitan pandemik.
Bagi Janna, rezeki dan peluang yang diterima digunakan sebaik mungkin untuk dirinya terus mengasah bakat dan memantapkan lagi ilmu pengacaraan yang dicintainya.
“Jujur untuk program kali ini saya terpaksa lalui pelbagai cabaran. Saya hampir ‘give up’ (putus asa) masa minggu pertama rakaman dan menangis disebabkan ini.

“Sukar dan terbeban bagi saya kerana perlu menghafal dan baca banyak fakta. Jauh betul dengan program hiburan yang lebih santai dan spontan.
“Empat tahun saya acarakan program hiburan. Masuk dalam industri pun program hiburanlah yang saya buat terlebih dahulu. Sekarang nak tak nak kena selalu ikut isu semasa dan persiapkan diri lebih awal sebelum rakaman,” katanya kepada Kosmo! sebentar tadi.
Tambah pelantun lagu Mungkin Saja itu, cabaran terbesar yang perlu diterimanya sebagai pengacara adalah terpaksa ikut turun ke set yang mungkin mendedahkan dirinya dengan virus Covid-19.
Terdahulu, Janna mengendalikan program Melodi yang bersiaran setiap Ahad di TV3 bersama pengacara Awal Ashaari sebelum kedudukan tersebut diambil alih aktres versatil, Nabila Huda.
Program Banteras Covid-19 musim baharu sebanyak 13 episod menemui penonton di saluran TV1 pada setiap hari Ahad, pukul 12 tengah hari. – K! ONLINE


Penguatkuasaan SOP di Dang Wangi bermula esok
Oleh MUHD AFIQ AL-HAFIZ MAT YUSOF

29 Ogos 2021, 4:23 pm
KUALA LUMPUR – Polis Dang Wangi akan mengadakan penguatkuasaan prosedur operasi standard (SOP) menerusi Op Patuh di sekitar daerah itu bermula esok hingga 31 Ogos ini.
Ketua Polis Daerah Dang Wangi, Asisten Komisioner Noor Dellhan Yahaya berkata, pihaknya ingin menghebahkan kepada masyarakat berhubung penguatkuasaan tersebut.
“Op Patuh berkenaan berkaitan apa-apa aktiviti yang boleh menyebabkan orang ramai hadir di suatu tempat sehingga menyukarkan penjarakan fizikal dan pematuhan kepada arahan yang telah ditetapkan.
“Justeru, PDRM ingin menasihatkan masyarakat agar sentiasa mematuhi SOP Pelan Pemulihan Negara (PPN) yang ditetapkan oleh Majlis Keselamatan Negara (MKN) dalam memerangi Covid-19,” katanya dalam satu kenyataan di sini hari ini.
Mengulas lanjut, kegagalan mematuhi SOP membolehkan tindakan diambil di bawah peruntukan undang-undang dan peraturan yang masih berkuat kuasa. – K! ONLINE.
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


PM saksikan pemberian dos vaksin AstraZeneca kesejuta
Oleh ZULKIFLI MANZOR

29 Ogos 2021, 5:29 pm
KUALA LUMPUR – Perdana Menteri, Datuk Seri Ismail Sabri Yaakob hari ini menyaksikan pemberian dos vaksin AstraZeneca yang kesejuta di Pusat Pemberian Vaksin (PPV) Mega World Trade Centre Kuala Lumpur (WTCKL).
Jumlah pemberian dos vaksin AstraZeneca kesejuta itu tercapai pada hari ke-115 pengoperasian PPV Mega WTCKL hari ini.
Pemberian suntikan vaksin AstraZeneca kesejuta itu dilakukan oleh Timbalan Ketua Pengarah Kesihatan (Penyelidikan dan Sokongan Teknikal), Datuk Dr. Hishamshah Mohd. Ibrahim.
PPV Mega WTCKL mula beroperasi pada 5 Mei 2021 dengan pemberian dos sebanyak 2,300 sehari, kemudian dipertingkat kepada 8,100 dos bermula 5 Jun 2021 dan kini 18,000 dos sehari.
Penerima dos vaksin AstraZeneca yang kesejuta, Zamratulazmi Sarmadi, 38, berkata, beliau tidak menyangka dirinya merupakan penerima dos yang kesejuta.
Beliau yang merupakan jurugambar di sebuah kementerian tiba di PPV Mega WTCKL sebelum Zuhur untuk menerima suntikan dos kedua AstraZeneca.

“Saya datang dari Batu Caves dimaklumkan merupakan penerima dos yang kesejuta. Lagi membuat saya teruja kerana dimaklumkan Perdana Menteri akan menyaksikan proses suntikan ke atas saya,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tengku Zafrul akan teruskan dasar terbaik untuk rakyat
Oleh ABDUL RAZAK IDRIS

29 Ogos 2021, 5:04 pm
KUALA LANGAT-Kementerian Kewangan akan meneruskan dasar yang memberi manfaat untuk rakyat sebelum ini atas semangat Keluarga Malaysia selaras Indeks Prestasi Utama (KPI) 100 hari yang ditetapkan Perdana Menteri.
Menterinya, Tengku Datuk Seri Zafrul Tengku Abdul Aziz berkata, ini termasuk Pelan Jana Semula Ekonomi Negara (Penjana) dan Pakej Perlindungan Rakyat dan Pemulihan Ekonomi (PEMULIH) serta bantuan di bawah Agensi Pembangunan Ekonomi Seni Budaya (Cendana) sebanyak RM19 juta.
“Kita menyambut baik Indeks Prestasi Utama (KPI) 100 hari yang ditetapkan Perdana Menteri, Datuk Seri Ismail Sabri Yaakob sebelum ini.
“Selain itu, sebaik mengangkat sumpah esok saya akan memanggil semua pihak berkepentingan termasuk pihak pembangkang dalam memberikan input bagi persediaan bajet 2022, Oktober ini,” katanya kepada pemberita semasa lawatan ke Pusat Kebudayaan Orang Asli Mah Meri Pulau Carey hari ini.
Mengulas lanjut Tengku Zafrul berkata, pihaknya turut menghulurkan bantuan barang bernilai RM10,000 kepada 100 keluarga suku Mahmeri yang terkesan akibat pandemik Covid-19.-K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Polis serbu hospital Covid-19 disyaki jadi pusat seks rambang
Oleh KOSMO!

29 Ogos 2021, 6:02 pm
BANGKOK – Sebuah hospital lapangan Covid-19 di Samut Prakan, barat daya Bangkok diserbu pihak polis susulan  laporan yang mengatakan berlaku pesta seks dan dadah dalam kalangan pesakit di sana, lapor akhbar Thaiger News semalam.
Serbuan dilakukan selepas pasukan perubatan yang mengendalikan hospital menempatkan 1,000 pesakit itu mengadu tentang  sebilangan pesakit terlibat dalam seks beramai-ramai hingga tercetus perbalahan.
Serbuan yang dilakukan Pihak Operasi Keselamatan Dalam Negeri Thailand  gagal menemui barang terlarang kecuali 23 karton rokok seludup.
Rakaman televisyen litar tertutup (CCTV) ada menunjukkan bahawa beberapa pesakit keluar masuk di wad lelaki dan wanita tetapi tiada bukti bahawa pesta seks berlaku.
Pesakit yang dipercayai terlibat dalam aktiviti terlarang itu telah diberi amaran oleh pihak berkuasa dan mengingatkan sebarang kesalahan berulang akan mengakibatkan mereka dipindahkan ke hospital lapangan lain.
Pegawai kesihatan yang bertugas di semua hospital lapangan Thailand sentiasa ditemani oleh anggota  polis dan tentera untuk mencegah pergaduhan, penggunaan dadah atau pesta seks daripada berlaku. – Agensi


Sarang pelacuran digempur, 5 wanita ditahan
Oleh MUHD AFIQ AL-HAFIZ MAT YUSOF

29 Ogos 2021, 3:58 pm
KUALA LUMPUR – Tindakan sindiket pelacuran yang cuba berselindung disebalik pangsapuri persendirian di Taman Usahawan Kepong akhirnya terbongkar selepas diserbu sepasukan polis semalam.
Difahamkan, sindiket yang baru beroperasi sejak dua hari lalu itu menawarkan perkhidmatan seks menerusi aplikasi WeChat dengan bayaran sebanyak RM160 dan menjadikan pangsapuri berkenaan sebagai sarang pelacuran.
Serbuan pada pukul 4.50 petang itu telah dilakukan sepasukan polis dari Bahagian Maksiat, Judi dan Kongsi Gelap (D7) Ibu Pejabat Polis Daerah Sentul.
Ketua Polis Daerah Sentul, Asisten Komisioner Beh Eng Lai berkata, pihaknya telah menahan lima wanita warga asing berusia dalam lingkungan 23 hingga 42 tahun disyaki pelayan pelanggan (GRO) yang menawarkan perkhidmatan seks kepada pelanggan.
“Kita turut menahan seorang lelaki warga tempatan berusia 39 tahun yang dipercayai pelanggan di premis berkenaan.
“Pemilik kediaman tersebut juga sedang dikesan untuk membantu siasatan,” katanya dalam satu kenyataan di sini hari ini.

Mengulas lanjut, polis turut berjaya merampas pelbagai peralatan yang disyaki digunakan untuk kegiatan tersebut seperti tuala mandi, minyak urut, kondom dan kad akses.
“Kesemua suspek kini ditahan reman selama 14 hari bermula hari ini hingga Sabtu depan kerana kes masih belum selesai.
“Orang ramai dinasihatkan agar sentiasa berwaspada dan tidak terlibat dalam aktiviti kurang sihat ini atau tindakan tegas berlandaskan undang-undang akan diambil,” tegasnya.
Kes disiasat mengikut Seksyen 372B Kanun Keseksaan dan Seksyen 6(1)(c) Akta Imigresen kerana terlibat dalam aktiviti pelacuran. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Sambutan Hari Kebangsaan 2021 hanya 55 minit
Oleh AMREE AHMAD

29 Ogos 2021, 4:16 pm
PUTRAJAYA – Buat julung kali, sambutan Hari Kebangsaan 2021 hanya akan berlangsung selama kira-kira 55 minit susulan isu kebimbangan trend penularan wabak Covid-19 ketika ini.
Perkara itu disahkan Setiausaha Bahagian Kanan (Pengurusan) Kementerian Komunikasi dan Multimedia, Mazlan Abdul. Mutalib selepas raptai penuh sambutan tersebut di sini hari ini.
Katanya, tempoh terhad ini bagi mengurangkan risiko jangkitan, malah setiap ruang dilalui peserta disembur bahan nyah cemar setiap dua jam bagi memastikan lokasi sentiasa bersih.
“Seperti tahun lalu, sambutan kali ini diadakan di Dataran Pahlawan Negara di sini dalam suasana kawalan ketat dan norma baharu tanpa ada penonton bagi mengelakkan kesesakan.
“Mengekalkan tema sama tahun lepas, Malaysia Prihatin, sambutan kali ini namun berbeza apabila menyaksikan perubahan kepimpinan negara kepada Datuk Seri Ismail Sabri Yaakob,”katanya di sini hari ini.
Mengulas lanjut, beliau yang juga Setiausaha Jawatankuasa Kerja Hari Kebangsaan dan Hari Malaysia 2021 berkata, hanya peserta yang sudah lengkap dua dos vaksinasi akan terlibat.

“Mereka juga perlu menjalani ujian saringan tiga hari sebelum acara ini pada Selasa kerana ia syarat tambahan ditetapkan kementerian selain prosedur operasi standard lazim,” jelasnya.
Orang ramai boleh menyaksikan secara langsung melalui semua stesen penyiar tempatan mulai pukul 8 pagi selain akaun sosial Facebook kementerian dan Jabatan Penerangan. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Dua kali ‘czer’, anak sihat, susu badan pun banyak – Shima Anuar
Oleh MOHAMMAD SHAHEMY AZMI

29 Ogos 2021, 4:38 pm
PETALING JAYA – Gara-gara penyanyi dan juga pelakon Ayda Jebat dikecam dan dipersoal netizen kerana memilih untuk bersalin secara pembedahan Caesarean, pelakon Shima Anuar tampil pempertahankan tindakan rakan seangkatannya itu.
Menerusi hantaran yang dimuat naik dalam Instagram miliknya, Shima atau nama lengkapnya Noor Hashima Anuar, 30, berkongsi pengalamannya ketika bersalin secara pembedahan ‘czer’ sebanyak dua kali.
“Banyak mitos tentang ‘czer’ sebenarnya. Tapi bagi saya, alhamdulillah semuanya okay. Bersalin secara pembedahan pun ada sakitnya juga. Bersalin secara pembedahan bukan seperti membuang air besar.
“Alhamdulillah, dua kali ‘czer’, kedua-dua anak saya dapat minum susu badan. Susu pun banyak juga,” ujarnya.
Kata pelakon filem Highland Tower itu lagi, dia menyangkal dakwaan yang mengatakan bahawa seseorang wanita yang bersalin secara pembedahan akan memiliki perut buncit.
Dalam hantaran itu juga, Shima turut menitipkan pesan kepada Ayda atau kepada sesiapa sahaja wanita hamil supaya tidak mendengar cakap orang lain untuk kebaikan diri sendiri serta tidak memperlekehkan ibu hamil yang memilih untuk bersalin secara pembedahan.

“Kadang-kala kita tidak perlu dengar kata-kata orang. Mungkin dengar boleh, tapi jangan percaya. Lain orang, lain caranya.
“Saya cuma ingin memberitahu, jangan memperlekehkan wanita yang bersalin secara pembedahan. Bersalin secara ‘czer’ pun letak nyawa dekat situ juga okey,” katanya.
Terdahulu, Ayda atau nama sebenarnya Nur Suhada Jebat, 29, menjadi sasaran netizen selepas dia memilih untuk bersalin secara pembedahan berbanding normal.
“Saya baca ramai yang direct messege (DM) dan komen di beberapa laman yang kata ‘czer’ tak real la jadi ibu’, ‘macam mana nak jadi ibu kalau kau beranak pun bedah’, kalau bedah mesti tak keluar susu, tak breastfeed (susu badan) kesian anak dia’, ‘ikut tingkap ke, malunya’ dan banyak lagi,” katanya.
Bagaimanapun, isteri kepada Nabil Mahir itu menyarankan kebanyakan bakal ibu termasuk dirinya yang bersalin secara pembedahan atas faktor kesihatan dan keselamatan bayi agar jangan berasa takut atau malu diperlekehkan wanita lain. – K! ONLINE


PKPD berulang mungkin akibat varian Delta
Oleh ROSALWANI CHE SOH

29 Ogos 2021, 4:58 pm
KOTA BHARU – Pelaksanaan Perintah Kawalan Pergerakan Diperketatkan (PKPD) yang berulang di lokaliti Kampung Bunut Sarang Burung, Mukim Wakaf Bharu, Tumpat berkemungkinan berpunca daripada penularan varian Delta yang sudah berada dalam komuniti.
Pengerusi Jawatankuasa Kerajaan Tempatan, Perumahan dan Kesihatan Kelantan, Dr. Izani Husin berkata, jangkitan berkenaan menunjukkan penularan yang cepat sehingga menyebabkan keperluan untuk pelaksanaan PKPD kali kedua di kawasan tersebut.
“Kita lihat ada jangkitan berulang dalam kalangan penduduk di kampung berkenaan yang merebak dengan cepat. Berdasarkan maklumat Jabatan Kesihatan Negeri Kelantan, varian Delta dominan dalam komuniti dan ia dipercayai sama yang berlaku di Bunut Sarang Burung.
“Selain itu, la juga berpunca daripada sikap rakyat yang gagal mematuhi prosedur operasi standard (SOP) seperti yang ditetapkan oleh pihak kerajaan,” katanya ketika hadir Sambutan Majlis Semarak Kemerdekaan Dewan Undangan Negeri (DUN) Kijang di Sekolah Menengah Ugama (Arab) Istiqamah, Badang di sini hari ini.
Katanya, Kampung Bunut Sarang Burung dikenakan PKPD kali kedua bermula 24 Ogos sehingga 6 September depan selepas kawasan itu sudah menjalani perintah yang sama pada April lalu.-K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


2.2% penjawat awam tiada rekod pendaftaran vaksin
Oleh ZAKKINA WATI AHMAD TARMIZI

29 Ogos 2021, 2:48 pm
PORT DICKSON – Hanya 2.2 peratus daripada keseluruhan 1,048,566 orang penjawat awam di negara ini gagal dikesan dan tidak mempunyai rekod menerusi aplikasi MySejahtera telah menerima suntikan vaksinasi Covid-19 sehingga 19 Ogos lalu.
Ketua Pengarah Perkhidmatan Awam, Tan Sri Mohd. Khairul Adib Abd. Rahman berkata, melalui semakan silang data penjawat awam ini, mereka yang tidak mendaftar untuk menerima vaksin ini adalah kerana faktor kesihatan dan ada juga yang ragu kerana sedang mengandung.
“Dalam pada itu, kami juga meminta pihak Kementerian Sains, Teknologi dan Inovasi supaya mempercepatkan hampir 30,000 penjawat awam yang sudah berdaftar namun belum mendapat sebarang tarikh janji temu menerima vaksin.
“Mereka ini sudah mendaftar menerusi MySejahtera jadi apabila mereka ini sudah menerima vaksin, ia memudahkan lagi pembukaan lebih banyak sektor perkhidmatan awam kelak,” katanya kepada pemberita selepas menghadiri Program Mobilasasi Vaksin Komuniti di Dewan Orang Ramai Taman Siliau Jaya, Siliau, Port Dickson hari ini.
Tambah beliau, bagi peringkat kerajaan negeri pula, sebanyak 5.3 peratus daripada keseluruhan 118,000 penjawat awam yang tidak mempunyai sebarang rekod pendaftaran vaksin menerusi MySejahtera.
“Daripada jumlah itu, sebanyak 2.7 peratus telah mendaftar dan sudah mempunyai tarikh janji temu manakala 3.2 peratus masih belum mempunyai janji temu penerimaan vaksin,” katanya.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Laporan polis ejen jual vaksin untuk warga asing di Bentong
Oleh ABDUL RASHID ABDUL RAHMAN

29 Ogos 2021, 3:04 pm
BENTONG – Bayaran RM100 hingga RM380 seorang untuk vaksin warga asing.
Itu didedahkan Timbalan Ketua Penerangan MCA Pusat, Wong Siew Mun yang mendakwa menerima laporan daripada penduduk setempat mengenai aktiviti ejen yang menjual slot suntikan vaksin melibatkan Pusat Pemberian Vaksin (PPV) di daerah ini.
Katanya susulan itu dia telah bertindak membuat laporan polis di Ibu Pejabat polis Daerah (IPD) Bentong hari ini.
“Pihak kami menerima banyak aduan dan rungutan daripada penduduk Bentong bahawa ada ejen menghubungi mereka dan menawarkan slot vaksin kepada pekerja asing yang bekerja dengan mereka dengan bayaran RM100 hingga RM380.
“Tindakan ini sama sekali menidakkan hak rakyat Malaysia yang masih menunggu giliran MySejahtera apatah lagi ramai rakyat kita telah meninggal dunia akibat Covid-19 sebelum mendapat giliran suntikan vaksin,”katanya di sini, hari ini.
Justeru beliau berkata, siasatan perlu dilakukan dengan segera bagi memastikan tiada lagi aktiviti seperti ini termasuk dalam program vaksinasi terbaharu yang akan dilaksanakan di Mempaga di sini esok.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


13 samseng jalanan dicekup
Oleh MUHD AFIQ AL-HAFIZ MAT YUSOF

29 Ogos 2021, 3:09 pm
KUALA LUMPUR – Seramai 13 lelaki ditahan selepas disyaki menunggang motosikal secara berbahaya dalam Operasi Samseng Jalanan di sekitar ibu negara di sini pada Sabtu dan awal pagi tadi.
Operasi Samseng Jalanan tersebut telah dijalankan di tiga lokasi membabitkan Jalan Bangsar, Lebuh raya Bertingkat Ampang-Kuala Lumpur (AKLEH), dan Lebuh Raya Duta–Ulu Kelang (DUKE).
Ketua Jabatan Siasatan dan Penguatkuasaan Trafik (JSPT) Kuala Lumpur, Asisten Komisioner Sarifudin Mohd. Salleh berkata, operasi tersebut telah dilakukan dengan tujuh Pegawai Kanan dan 46 anggota dari Unit Penguatkuasaan dan Risikan Operasi JSPT KL.
“Kita telah menahan seorang lelaki di Jalan Bangsar dan merampas sebotol air dipercayai mengandungi air rebusan ketum manakala di AKLEH, lima lelaki telah ditahan kerana menunggang motosikal dengan cara berbahaya.
“Sementara tujuh lagi telah ditahan ketika sedang melakukan aksi ‘Superman’ dan bersaing antara satu sama lain di Lebuh Raya DUKE. Siasatan awal mendapati mereka bekerja sebagai penghantar makanan, pekerja am, pemandu peribadi, pekerja restoran dan penganggur,” katanya dalam satu kenyataan di sini hari ini.
Sarifudin memberitahu, kesemua tangkapan berusia dalam lingkungan 17 hingga 33 tahun dan akan dituduh dibawah Seksyen 42(1) Akta Pengangkutan Jalan 1987 kerana memandu secara melulu dan berbahaya sehingga mengganggu pengguna jalan raya yang lain.

“Menerusi operasi terbabit, polis juga telah membuat tangkapan terhadap seorang remaja berusia 15 tahun kerana menukar nombor pendaftaran asal kepada nombor pendaftaran palsu.
“Hasil semakan, dua daripada yang ditahan mempunyai rekod lampau dan polis juga telah mengeluarkan 978 saman atas pelbagai kesalahan sepanjang operasi terbabit dijalankan,” jelasnya. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


PKPD Mukim Paka: Penjaja terus beroperasi ditegur
Oleh NIK NUR IZZATUL HAZWANI NIK ADNAN

29 Ogos 2021, 2:55 pm
DUNGUN – Segelintir penjaja di sekitar Paka di sini dikesan mengingkari prosedur operasi standard (SOP) dengan masih berniaga di tepi jalan biar pun mukim itu kini sedang dikuatkuasakan Perintah Kawalan Pergerakan Diperketat (PKPD).
Ketua Polis Daerah Dungun, Superintendan Baharudin Abdullah berkata, pihaknya tidak menolak kemungkinan golongan itu masih keliru dengan SOP PKPD yang baru dikuatkuasakan di mukim berkenaan sejak semalam.
“Alasan paling banyak kami terima sewaktu pemeriksaan dilakukan ialah penjaja terbabit mendakwa keliru dan tidak mengetahui SOP berkenaan.
“Sehubungan itu, kami mendapati pendekatan memberi nasihat kepada mereka pada dua hari pertama pelaksanaan PKPD ini,” katanya ketika memantau perjalanan PKPD Mukim Paka di sini hari ini.
Abdullah berkata, tindakan tegas termasuk mengeluarkan kompaun akan diambil terhadap golongan penjaja terbabit sekiranya mereka terus berdegil untuk berniaga di tepi jalan lagi mulai hari ini. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


WHBC 2021 bincang isu halal dalam proses pemulihan global
Oleh KOSMO!

29 Ogos 2021, 3:36 pm
KUALA LUMPUR – Persidangan Perniagaan Halal Sedunia 2021  (WHBC 2021) anjuran Perbadanan Pembangunan Industri Halal  (HDC) bakal membincangkan tentang peranan dan sumbangan industri halal terhadap pemulihan ekonomi secara global.
WHBC 2021 edisi ke-13 yang akan membuka tirainya pada 9 September ini pertama kali dianjurkan secara maya.
 Kira-kira 3,000 delegasi dari 35 negara dengan wakil daripada pelbagai sektor temasuk agensi kerajaan, pakar industri, pembuat polisi, ahli akademik dan juga orang awam akan menyertai acara tahunan tersebut.
 Antara delegasi yang akan mengambil bahagian adalah wakil dari  Australia, Kanada, Senegal, Afrika Selatan, Taiwan dan United Kingdom.
Ketua Pegawai Eksekutif Halal Development Corporation Berhad  (HDC),  Hairol Ariffein berkata, pandemik Covid-19 yang melanda dunia sejak hujung 2019 memberi kesan serta membantutkan usaha pelbagai industri dalam per saingan mencapai matlamat pasaran halal global menjelang 2030.
Hairol Ariffein
 “Konteks halal di sini bukan sahaja merujuk kepada makanan dan minuman mengikut landasan Islam, tetapi lebih luas merangkumi kepelbagaian produk dan perkhidmatan dalam bidang kesihatan, perubatan, kosmetik dan kewangan,” katanya dalam satu kenyataan.

 Hairol menjelaskan, industri halal di Malaysia telah berkembang untuk menjadi salah satu peneraju pertumbuhan ekonomi negara.
 Menurut beliau, sektor makanan dan minuman halal, termasuk sektor bahan-bahan halal telah menyumbang lebih 85 peratus daripada eksport halal keseluruhan Malaysia.
  Sementara itu, kosmetik halal, produk penjagaan diri, industri kimia dan farmaseutikal halal pula menyumbang 13.1 peratus kepada eksport halal keseluruhan Malaysia pada suku pertama 2021.
 “Industri halal kini menyumbang 15 peratus kepada Keluaran Dalam Negara Kasar (KDNK), peranan dan sumbangan industri ini dalam melindungi kehidupan dan kesihatan setiap rakyat menjadi  perkara yang sangat penting hari ini,” jelasnya.
Tambah Hairol, berdasarkan kaji selidik khas yang diadakan tentang ‘Kesan Covid-19 Terhadap Ekonomi dan Syarikat/Firma Perniagaan – Pusingan 1’, keputusan menunjukkan sejumlah 67.8 peratus perniagaan rakyat Malaysia tidak membuat jualan ketika Perintah Kawalan Pergerakan (PKP) dari 10 April hingga 1 Mei 2020.

“Bagi perniagaan yang bertahan pula, kira-kira separuh (53.4 peratus) sahaja daripada jumlah perniagaan keseluruhan iaitu sebanyak 4,094, mampu bertahan antara sebulan hingga dua bulan sepanjang PKP.
Malahan, perniagaan-perniagaan tersebut hanya dapat bertahan selepas menawarkan potongan gaji separuh bulan terhadap para pekerja,” ujarnya.
 WHBC 2021 akan menangani perubahan dalam sektor halal yang  membawa transformasi dalam industri berikutan pandemik yang melanda, selain menerokai pelbagai peluang dan cabaran ke arah pengurusan dan penggunaan yang lebih baik.
 Persidangan tahunan anjuran HDC ini adalah satu acara terkemuka sebagai platform pemikiran kepimpinan global yang membawa komuniti ke dalam ekosistem halal.
  WHBC 2021, yang bernaung di bawah Kementerian Perdagangan Antarabangsa dan Industri , kini menjadi satu perkara penting dalam kalendar halal global.


Tiada pampasan jika guna benih padi tidak sah
Oleh WAT KAMAL ABAS

29 Ogos 2021, 2:31 pm
BAGAN SERAI – Kerajaan tidak akan bertanggungjawab terhadap tanaman padi yang rosak atau musnah sekiranya didapati menggunakan benih yang tidak sah atau diperolehi secara murah melalui sumber-sumber tertentu.
Pengerusi Jawatankuasa Pertanian dan Perladangan negeri Perak, Razman Zakaria berkata, tindakan sesetengah peswah yang menggunakan benih padi murah atau tidak sah adalah diluar kawalan pihaknya.
Namun katanya, jika berlaku masalah padi rosak seperti serangan penyakit, kerajaan tidak akan bertanggungjawab sepenuhnya dalam soal pampasan.
“Di Perak, bekalan benih padi bagi musim 2/2021 dijamin mencukupi dan boleh dibeli pada bila-bila masa di Pertubuhan Peladang Kawasan (PPK).
“Bagaimanapun, tindakan segelintir pesawah yang masih menggunakan benih padi tidak sah yang diperolehi dari sumber tertentu dan diluar pengetahuan kita sebenarnya mengundang pelbagai risiko yang akan dihadapi mereka kelak,” katanya di sini hari ini.-K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Belanjawan Johor 2022 fokus 12 agenda
Oleh KHAIRUL MOHD. ALI

29 Ogos 2021, 2:43 pm
JOHOR BAHRU – Seramai 53,908 isi rumah di negeri ini berada dalam kategori miskin mutlak dengan pendapatan isi rumah mereka lebih rendah daripada nilai Pendapatan Garis Kemiskinan (PGK).
Menteri Besar, Datuk Ir. Hasni Mohammad berkata, keadaan itu membuatkan golongan berkenaan sukar menampung kos keperluan asas seperti makanan, pakaian dan tempat berteduh.
Katanya, hasil daripada Perintah Kawalan Pergerakan (PKP) yang bersilih ganti, ramai antara isi rumah di Johor sebenarnya telah terjerumus ke dalam kemiskinan.
“Oleh itu, cukuplah saya menyatakan bahawa cabaran utama Majlis Bandaraya Johor Bahru (MBJB) adalah untuk mengagihkan kekayaan bagi merapatkan jurang ekonomi dalam kalangan masyarakat bandar.
“Tentu sekali, ia memerlukan pendekatan yang lebih spesifik dan lebih inklusif daripada sebelumnya,” katanya semasa berucap dalam majlis pelantikan dan angkat sumpah Datuk Bandar Johor Bahru di Menara Majlis Bandaraya Johor Bahru (MBJB), di sini hari ini.
Dalam majlis berkenaan, Datuk Noorazam Osman mengangkat sumpah sebagai Datuk Bandar Johor Bahru ke-13 menggantikan Datuk Adib Azhari Daud.

Tambah Hasni, Belanjawan Johor 2022 akan menekankan elemen pengupayaan golongan memerlukan dalam kesemua 12 Agenda Kebajikan, Pemberdayaan dan Keberhasilan-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kakitangan KKM dijangkiti Covid-19 meninggal dunia
Oleh EDDY AQMAL MOHAMED HAMIDI

29 Ogos 2021, 3:20 pm
PETALING JAYA – Kementerian Kesihatan (KKM) hari ini memaklumkan bahawa salah seorang kakitangannya meninggal dunia setelah hampir sebulan bertarung dengan wabak Covid-19.
KKM dalam satu muat naik di laman Facebook rasminya menzahirkan ucapan salam takziah kepada keluarga arwah.
“KKM mengucapkan salam takziah kepada ahli keluarga Allahyarham Shakiera Zulkifli, salah seorang staf di Cawangan Kawalan Amalan Perubatan Swasta (CKAPS) yang telah kembali ke Rahmatullah,” katanya.
Sementara itu, CKAPS menerusi satu kemas kini Facebook mengesahkan bahawa Allahyarham meninggal dunia selepas hampir sebulan bertarung dengan wabak Covid-19.
“Dukacita dimaklumkan bahawa salah seorang staf CKAPS, Shakiera Zulkifli telah pulang ke Rahmatullah selepas bertarung dengan wabak Covid-19 selama hampir sebulan.
“Semoga Allahyarham diampunkan segala dosa dan ditempatkan bersama orang-orang yang muqarrabin. Takziah kepada keluarga beliau. al-Fatihah,” ujar kemas kini itu. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929